title: Keittämöalus

text: Kaskelottien kohdalla menettely on hiukan toisenlainen: niiden pää irrotetaan ensimmäisenä, koska sen sisällä on iso ontelo täynnä valaanrasvetta eli spermaseettia. Sitä ei voi käyttää elintarvikkeissa vaan yksinomaan teknisiin tarkoituksiin. Siksi se kerätäänkin erikseen talteen ja varastoidaan omiin säiliöihinsä. Samoin kuuluisa ambra, jota kehittyy kaskelottien suolistossa, kerätään erikseen.


title: Keittämöalus

text: Valaan liha pääosin keitetään, osa käsitellään kuten mikä tahansa teurasliha. Miehistön ravintona käytettävä liha on peräisin pääosin juuri pyydetyistä valaista. Tähän tarkoitukseen on suosittu etupäässä evävalaan lihaa, koska Robertsonin mukaan sitä pidetään kaikista maukkaimpana valaanlihana.


title: Keittämöalus

text: Määräajoin paikalle saapuu säiliöalus tuomaan keittämöalukselle polttoainetta, provianttia ja postia sekä noutamaan valmiin valasöljyn, lihan ja tietenkin myös lähtevän postin.


title: Maksim Surajev

text: Maksim Surajev (), (s. 24. toukokuuta 1972 Tšeljabinsk, Venäjä) on venäläinen kosmonautti.


title: Maksim Surajev

text: Surajev valmistui sotilaslentäjäksi vuonna 1994 Katschinskissa sijaitsevasta sotakorkeakoulusta. Sen jälkeen hän opiskeli lyhyen aikaa Moskovassa sijaitsevassa Ilmavoimien akatemiassa. Hänet valittiin kosmonauttikoulutukseen 28. heinäkuuta 1997. Vuonna 1998 jättäessään ilmavoimat hänen sotilasarvonsa oli majuri. Maksim Surajev on naimisissa Anna Aleksandrona Chorokordinan kanssa ja perheessä on yksi lapsi.


title: Maksim Surajev

text: Kosmonauttikoulutus päättyi marraskuussa 1999. Vuonna 2008 hän oli Sojuz TMA-12-lennon varamiehistössä ja keväällä 2009 hän oli lennon Sojuz TMA-14 varamiehistössä.


title: Maksim Surajev

text: Venäjän media on puinut vuonna 2010, miksei Surajevia ei palkittu mitaleilla, kuten muita kosmonautteja.


title: HMS Anne (1915)

text: HMS Anne oli Britannian kuninkaallisen laivaston vesilentokoneiden emälaiva ensimmäisessä maailmansodassa.


title: HMS Anne (1915)

text: Kauppalaiva "Aenne Rickmers" rakennettiin Rickmersin telakalla Bremerhavenissa vuonna 1911. Ensimmäisen maailmansodan syttyessä alus vallattiin Port Saidin satamassa Egyptissä ja siirrettiin tammikuussa 1915 Britannian kauppalaivastoon. Alukseen oli sijoitettu kaksi vesilentokonetta, joiden kummankin lentäjänä oli ranskalainen ja tähystäjänä britti. Alus kuljetti rahtia Välimeren ja Egeanmeren alueilla sekä palveli osan ajasta yhdessä ranskalaisen vesilentokonelaivueen kanssa Syyrian rannikolla. Aluksi kumpikin lentokoneista oli Nieuport-vesitasoja ja myöhemmin aluksen koneina olivat Short 184 ja Sopwith Schneider.


title: HMS Anne (1915)

text: Turkkilainen torpedoveneen laukaisema torpedo osui 11. maaliskuuta 1915 alukseen Smyrnan edustalla. Osuman jälkeen alus jouduttiin ajamaan Mudrosissa rantaan uppoamisen estämiseksi. Rannassa "HMS Reliance" teki tarvittavat korjaukset, jotta alus voitiin siirtää telakalle Aleksandriaan.


title: HMS Anne (1915)

text: "Aenne Rickmers" liitettiin 4. elokuuta 1915 sen ollessa telakalla korjattavana Kuninkaalliseen laivastoon. Alus nimettiin seuraavana päivänä "HMS Anneksi". Telakalta poistuttuaan alus pysyi edelleen itäisen Välimeren alueella. Alus poistettiin palveluksesta 8. elokuuta 1917, vaikkakin alus säilyi hallituksen käytössä rahtialuksena aina tammikuuhun 1919.


title: HMS Anne (1915)

text: Alus myytiin vuonna 1922 kauppa-alukseksi.


title: Arielle (peruna)

text: Arielle on kiinteämaltoinen varhais- ja kesäperunalajike. Sillä on hyvä ruvenkestävyys, mutta se on jokseenkin arka perunarutolle. Aikaisena lajikkeena se ei kuitenkaan yleensä ehdi kärsiä rutosta.


title: Antifasismi

text: Antifasismi viittaa fasismia (usein myös kansallissosialismia) vastustaviin liikkeisiin ja aatteisiin. Antifasisteja ovat olleet oikeistolaiset, vasemmistolaiset ja liberaalit ryhmät ja yksilöt, jotka ovat olleet ideologisesti muuten eri puolilla.


title: Antifasismi

text: Nykyään antifasismilla voidaan tarkoittaa myös vasemmistolaista tai anarkistista militanttia antifasismia kuten AFA- tai Antifa-verkostoja.


title: Antifasismi

text: Antifasismi syntyi alun perin 1920-luvulla Italiassa vastavoimaksi maassa nousseelle kansallismieliselle totalitaristiselle fasismiliikkeelle.


title: Antifasismi

text: 3. elokuuta 1921 Italian sosialistipuolue (PSI) teki rauhansopimuksen Benito Mussolinin Kansallisen fasistipuolueen kanssa ja ammattiliitotkin yhtyivät rauhaan. Militantit antifasistit perustivat "Arditi del popolo" -järjestön, mutta Italian kommunistipuolue (PCI) käski jäsenensä vetäytymään siitä.


title: Antifasismi

text: Merkittävimpiä italialaisia liberaaleja antifasisteja olivat Benedetto Croce (joka julkaisi 1925 "Antifasististen intellektuaalien manifestin") ja Piero Gobetti.


title: Antifasismi

text: Usean tahon militanttien antifasistien ohella maailmansotien välisessä Britanniassa oli merkittäviä rauhanomaisiakin antifasisteja kuten liberaali sir Ernest Barker.


title: Antifasismi

text: Antifasismin merkittävimpiä taisteluita on ollut Espanjan sisällissota 1936–1939, jossa anarkistit sekä tasavaltalainen kansanrintama kävi sisällissotaa Saksan ja Italian tukemia Francisco Francon fasistijoukkoja vastaan.


title: Antifasismi

text: Toisessa maailmansodassa Ranskan kansallissosialistien Vichyn hallitusta vastaan taisteli myös moni ”äärioikeistolainen” nationalisti ja monarkisti.


title: Antifasismi

text: Kansallissosialisteja ja fasisteja vastaan taistelivat maailmansodassa muun muassa Neuvostoliitto, Yhdysvallat ja Britannia.


title: Antifasismi

text: Erityisesti Neuvostoliitossa ja sieltä periytyneenä myös Venäjällä fasismin vastaisuudella on ollut keskeinen asema poliittisessa kielenkäytössä ja jopa osana kansallista identiteettiä. Neuvostoliitossa toinen maailmansota nähtiin luokkien ja yhteiskuntajärjestelmien välisenä sotana, ja Neuvostoliitto tuon sodan kiistattomana voittajana, joka vapautti maailman fasismista, eli pelasti sen pahuudelta. Tällaisen käsityksen antoi erityisesti kylmän sodan aikainen neuvostopropaganda. Se myös pyrki antamaan kuvan koko länsileiristä fasistisena sortokoneistona, jonka tavoitteena on pahimmillaan uusi sota ja Neuvostoliiton tuhoaminen. Fasismista tuli paitsi viittaus lähinnä Adolf Hitleriin ja saksalaiseen natsismiin, myös liki yleiskäsite, kommunismin ihanteiden vastakohta, joka edusti kaikkea pahaa. 2000-luvun Venäjällä ovat neuvostoretoriikan renessanssi yhdistyneenä venäläiseen nationalismiin sekä toisaalta avoimesti fasistisiksi (tai natsistisiksi) julistautuneiden pienten poliittisten ryhmien pyrkiminen mukaan politiikkaan nostaneet termin uudelleen esille.


title: Antifasismi

text: Militantit antifasistit vastustavat fasismia myös väkivaltaisin keinoin. Heidän katsotaan usein lähtevän luokkataistelun lähtökohdista ja pitävän fasismia työväenluokan vastaisena ideologiana. Historioitsija Dave Renton pitää tätä näkemystä kapeana. Hän väittää, että antifasisteille väkivalta ei ole osa aatetta, vaan hän kutsuu militantteja antifasisteja ”ammattilaisantifasisteiksi”.


title: Antifasismi

text: Vihreiden nuorten ja opiskelijoiden pääsihteeri Jehki Härkösen mukaan ”Militantti antifasismi saattaa ruokkia uusnatsismia entisestään. Skinheadien rekrytointia auttaa, jos on olemassa selkeä vastapuoli, jonka kanssa voi rähinöidä.” Hänen mukaansa ”Suomi oli pitkään ainoa Euroopan maa, jossa ei ollut toimivaa antifasistista yhteisöä.”


title: Antifasismi

text: Anti-Fascist Action (AFA) perustettiin Britanniassa 1985. Perustajat halusivat irtaantua Anti-Nazi Leaguen liberaalista, yhteenottoa välttelevästä toiminnasta, ja olivat sitä mieltä, että fasisteja ja rasisteja vastaan tulee iskeä suoraan kaduilla. Britanniassa vaikutti tuolloin muun muassa fasistijärjestöt Combat 18 ja National Front. AFA:n kaksoisstrategiaan kuului fyysinen yhteenotto kaduilla sekä ideologinen taistelu fasismia vastaan valkoisen työväenluokan yhteisöissä.


title: Antifasismi

text: Kirjaimet AFA yhdistetään nykyään myös muiden Euroopan maiden antifasisteihin. Yhdistävänä tekijänä AFA:lla on hajautettu epämuodollinen rakenne.


title: Antifasismi

text: Sosiologian professori Ann-Dorte Christensenin mukaan anarkistisessa liikkeessä kuten Tanskan AFA:ssa rakennetaan väkivaltaan perustuvaa hypermaskuliinista identiteettiä muun muassa tappeluilla poliisin kanssa. Tämä on karkottanut naisia liikkeestä ja tuottanut homososiaalisen yhteisön uusnatsiliikkeen tapaan. Yhteiskuntatieteiden tohtori Jiri Nieminen arvioi Kansan Uutisissa, että tämä pätee yleisemminkin radikaaliin vasemmistoon Suomen kiakkovieraita myöten.


title: Antifasismi

text: Ruotsissa militanttia antifasismia edustaa Antifascistisk aktion (AFA). AFA on hyökännyt oikeistolaisia, ruotsidemokraatteja sekä jopa hallituspuolueiden edustajia vastaan.


title: Antifasismi

text: Ruotsin AFA muun muassa tuhoaa ja vandalisoi kansallissosialistien koteja ja autoja. AFA-aktivisteja on yhdistetty myös tuhopolttoihin ja pahoinpitelyihin. AFA on itsekin tunnustanut tuhopolton ajastetuilla palopommeilla.


title: Antifasismi

text: Ruotsin AFA on muun muassa hyökännyt Norrköpingin maahanmuuttovirastoon uhkailemaan työntekijöitä, lyönyt rikki kristillisdemokraattien ikkunaruutuja, uhannut estää kunnanvaltuuston kokouksen Göteborgissa, mikä vaati miljoona kruunua vaatineen poliisioperaation kokouksen turvaamiseksi, sekä lyönyt kirveen maahanmuuttoasioiden tuomarin oveen ja spraymaalannut tämän talon. AFAn jäsenet ovat myös uhkailleet ja pahoinpidelleet poliitikkoja ja näiden perheenjäseniä raa'asti.


title: Antifasismi

text: Ruotsin antifasistisen liikkeen historiaan liittyy kiinteästi Björn Söderbergin murha vuonna 1999. Söderberg oli ammattiliitto SAC:n aktiivi ja antifasisti, jonka uusnatsit ampuivat kotitalonsa ovelle. Joulukuussa 2008 uusnatsit yrittivät polttaa SAC:n aktiivien kodin Tukholmassa, kun vanhemmat ja pikkulapsi olivat vielä sisällä kerrostaloasunnossa.


title: Antifasismi

text: Saksassa antifasistinen liike alkoi voimistua Berliinin muurin murtumisen jälkeen, kun myös uusnatsien terrori maahanmuuttajia kohtaan kiihtyi. Uusnatsien tuhopolttoiskuissa vuonna 1990 kuoli useita ihmisiä, joukossa pieniä lapsia.


title: Antifasismi

text: Tanskan Antifa on perustettu vuonna 1992. Antifa- ja AFA-nimien ohella se käyttää myös nimitystä Antifascistisk Aktion.


title: Antifasismi

text: "Nashi" ("Putin-nuoret") on Vladimir Putinin vuonna 2005 luoma, "virallista" antifasismia edustava liike. Sen aatteena on antifasismi, jossa korostetaan voittoa natsi-Saksasta sekä rasististen rikosten torjuntaa. Liikkeen suurissa tapahtumissa on jopa 100 000 osanottajaa.


title: Antifasismi

text: "Politico"-sivuston haltuunsa saamien asiakirjojen mukaan Yhdysvaltojen turvallisuusministeriö Department of Homeland Security luokittelee antifaksi kutsutun liikkeen toimet ”maan sisäiseksi terrorismiksi” (”domestic terrorism”). Viranomaiset syyttivät ”anarkistiksi ekstremisteiksi” kutsumiaan henkilöitä hyökkäyksistä poliisia, hallitusta ja poliittisia instituutioita sekä kapitalistisen järjestelmän, rasismin, fasismin ja yhteiskunnallisen epäoikeudenmukaisuuden symboleina pitämiään tahoja vastaan. Viranomaisraporttien mukaan antifasistien aktivoitumisen on aiheuttanut Donald Trumpin kannattajien ja alt-rightin kaltaisten liikkeiden nousu.


title: Antifasismi

text: Vuonna 2017 viranomaiset aloittivat tutkimuksen, voisivatko antifasistiset ryhmittymät tehdä pommi-iskuja republikaanien ja demokraattien puoluekokouksiin, kuten Kreikassa, Italiassa ja Meksikossa on tehty. Keväästä 2016 lähtien on tehty aseellisia hyökkäyksiä myös yksittäisten ihmisten kimppuun. Yhdysvaltalaisia anarkisteja on myös hakeutunut ulkomaille, jossa he ovat muun muassa harjoitelleet turkkilaisten anarkistiryhmien kanssa sekä taistelleet ääri-islamilaista Isis-järjestöä vastaan.


title: Antifasismi

text: "The Independent" -lehden syksyllä 2017 haastatteleman poliisin mukaan Trumpin vaalikampanjan aikana antifan mielenosoittajat käyttivät aseita, kilpiä ja kypäriä, sekä hakkasivat ihmisiä, heittivät pommeja ja polttopulloja, sytyttivät tulipaloja ja rikkoivat ikkunoita. Viranomaisten mukaan viime vuosina Yhdysvalloissa syntyneet antifasistiset ryhmittymät ovat kehittyneet muun muassa vuoden 1999 WTO:n vastaisissa mielenosoituksissa mukana olleesta mustasta blokista. Turvallisuusministeriö on varoitellut antifasistien ja äärioikeistolaisten keskinäisestä väkivallasta huhtikuusta 2016 asti. Kummatkin ovat muuttuneet väkivaltaisemmiksi, suuremmiksi ja enemmän yhteenottoja hakeviksi. Ministeriö pelkäsikin, että jos nationalistit saavat lisää näkyvyyttä myös antifa muuttuu väkivaltaisemmaksi.


title: Antifasismi

text: Vuonna 1946 perustettiin Sodan ja fasismin vastainen työ -niminen järjestö. Antifasistit ovat järjestäytyneet nykyisin erilaisiin toimintaryhmiin, niin kutsuttuihin Antifa-ryhmiin. Ensimmäinen suomalainen Antifa perustettiin Turkuun vuonna 1992. Helsingissä perustettiin Antifa vuonna 1994.


title: Antifasismi

text: Vuonna 2009 julkisuuteen tuli "Suomen Antifasistinen Komitea" -niminen ryhmä, jonka venäläismieliset jäsenet (muun muassa ”kohudosentti” Johan Bäckman) keskittyvät arvostelemaan Viron ja Latvian hallituksien toimia.


title: Antifasismi

text: Helsingissä järjestettiin 22. lokakuuta 2011 autonomisten ja anarkististen antifasistinen mielenosoitus uusnatsien samana päivänä järjestämää seminaaria vastaan. Mielenosoitukseen osallistui 100–150 henkeä.


title: Antifasismi

text: Nykyään militantit antifasistit ovat järjestäytyneet nimellä Varisverkosto. He ovat esimerkiksi tapelleet SVL:n katupartioiden kanssa. Kumpikin osapuoli hakeutuu yhteenottoihin, mutta esittää puolustautuneensa. Kummatkin ovat myös käyneet toistensa kodeissa. Esimerkiksi antifasistit rikkoivat Vastarintaliikkeen aktivistin ikkunat ja maalasivat tämän seiniin tekstin: "Täällä asuu natsi". Viranomaiset uskovat järjestöjen vähitellen radikalisoivan toisensa.


title: Antifasismi

text: Kun 18.10.2014 poliisi seurasi SVL:n "suomalaisia nuoria suojelevaa" katupartiota partion kimppuun hyökkäsi toinen joukkio. Tämä johti kymmenien ihmisten joukkotappeluun, jossa astaloina käytettiin muun muassa rautaputkia. Tapahtuma oli ennalta suunniteltu. Takku-sivustolle kirjoitetun viestin mukaan vastapuoli oli antifasisteja. Joukkio lähti poliisia pakoon pudottaen rautaputkensa, kun poliisit keskeyttivät tappelun nopeasti pippurisumutteella.


title: Antifasismi

text: Poliisin väitteiden mukaan vasemmistoanarkistit ja uusnatsit ovat kahakoineen keskenään myös jalkapallo-otteluissa, jopa ennalta sovitusti. Vasemmistoanarkistit ovat soluttautuneet HJK:n fanikunnan liepeille, uusnatsit HIFK:n. Soluttautuminen on tapahtunut esimerkiksi hakeutumalla fanikulkueisiin varsinaisen fanikunnan ulkopuolelta. Näin molemmat pyrkivät poliisin näkemyksen mukaan oikeuttamaan agendaansa. Jalkapallokannattajat järjestivät 30.9.2016 noin 50 hengen joukkotappelun Kaisaniemen puistoon, johon he olivat varustautuneet muun muassa hammassuojin. Poliisin kiinniottamat tappelijat ovat heidän mukaansa toistuvasti olleet järjestämässä vastaavanlaisia tappeluita: samat henkilöt ovat itsenäisyyspäivän mielenosoituksissa omien banderolliensa alla ja lietsovat väkivaltaa myös HJK–HIFK-paikallisotteluissa.


title: Antifasismi

text: Vuoden 2016 lopussa Suojelupoliisi listasi Antifan yhdeksi Suomen turvallisuutta uhkaavaksi ryhmittymäksi. Poliisi arvioi, että Suomen Antifan ensisijaisina iskukohteina ovat Pohjoismainen vastarintaliike ja Soldiers of Odin. Lisäksi Suojelupoliisi esitti, että Antifan kohteiksi voivat joutua myös muut maahanmuuttovastaiset tai oikeistopopulistiset henkilöt tai ryhmät.


title: Antifasismi

text: 22. lokakuuta 2017 antifasistit järjestivät Tampereella vastamielenosoituksen samanaikaiselle uusnatsistisen Pohjoismaisen vastarintaliikkeen mielenosoitukselle. Poliisin mukaan vastamielenosoittajien joukosta heitettiin naamioituneina soihtuja poliisia kohti ja yritettiin päästä kiinni uusnatseihin, joita poliisit turvasivat. Poliisi tutkii vastamielenosoittajien toimia epäiltynä väkivaltaisena mellakkana.


title: Antifasismi

text: Tunnettuja antifasisteja intellektuelleja ovat olleet muun muassa Nobel-fyysikko Albert Einstein, Nobel-kemisti ja fyysikko Ernest Rutherford, fyysikko Robert Oppenheimer, filosofi Jean-Paul Sartre, Nobel-kirjailija Thomas Mann, kirjailija George Orwell, elokuvaohjaajat Charles Chaplin ja Orson Welles sekä taidemaalari Pablo Picasso.


title: HMS Empress

text: HMS Empress on ollut neljän Britannian Kuninkaallisen laivaston aluksen nimenä.


title: Steppenwolf (albumi)

text: Steppenwolf on samannimisen yhtyeen esikoisalbumi. Albumi menestyi hyvin ja se sisältää yhtyeen tunnetuimman hitin "Born to be Wild" (US 2.) sekä muita suosittuja kappaleita kuten "Sookie Sookie" ja "The Pusher". Viimeksi mainittu sekä "Born to be Wild" kuultiin myös menestyselokuvassa "Easy Rider".


title: Steppenwolf (albumi)

text: Albumi nauhoitettiin ensin United/Western Studioilla Los Angelesissa, mutta yhtye ei ollut tyytyväinen tulokseen ja levytys siirrettiin The American Recording Studioille. Albumi tehtiin valmiiksi neljän päivän aikana 9000 dollarin budjetilla.


title: Steppenwolf (albumi)

text: Kappalemateriaali albumilla on pääasiassa yhtyeen omaa lukuun ottamatta kappaleita "Sookie Sookie" (lauluntekijäkaksikko Don Covay ja Steve Cropper käsialaa), "Hootchie Coochie Man" (Willie Dixon) ja "The Pusher" (Hoyt Axton). "Born to be Wild"in sävelsi Steppenwolfia edeltäneen The Sparrows-yhtyeen kitaristi Mars Bonfire (oik. Dennis Edmonton). "Berry Rides Again" on kunnianosoitus Chuck Berrylle. Albumin alkuperäisessä vinyylipainoksessa kannen taustaväri on foliomaisen hopea, kun taas uusintapainoksissa se on täysin valkoinen.


title: Poika raidallisessa pyjamassa

text: Poika raidallisessa pyjamassa () on John Boynen romaani, joka on julkaistu vuonna 2006. Se kertoo natsiupseerin pojan ja keskitysleirillä olevan juutalaispojan ystävyydestä. Kirjasta on tehty samanniminen elokuva, jonka on ohjannut Mark Herman. Elokuva valmistui vuonna 2008, ja sen ensi-ilta oli Suomessa tammikuussa 2009.


title: Poika raidallisessa pyjamassa

text: Korkea-arvoinen natsiupseeri muuttaa perheineen Berliinistä maaseudulle lähelle juutalaisten työleiriä. Aluksi uutta kotiaan vihaava yhdeksänvuotias Bruno-poika tapaa ”löytöretkellään” piikkilanka-aidan rajalla Shmuelin, joka asuu aidan toisella puolella. Bruno ystävystyy pian Shmuelin kanssa, vaikka häntä onkin varoitettu puhumasta pyjamapaitaisille ihmisille. Uuden ystäyvyyden myötä Bruno alkaa pitää elämästään uudessa kodissa, eikä lopuksi halua muuttaa takaisin Berliiniin.


title: Poika raidallisessa pyjamassa

text: Monet kriitikot ovat kehuneet John Boynen teosta. The Guardian kuvaili kirjaa seuraavasti: ”Pieni ihme kirjaksi… juuri sitä mitä fiktion pitää olla.” Lisäksi kirjaa ovat kehuneet Wall Street Journal, Observer ja The Independent.


title: HMS Anne

text: HMS Anne tai HMS Ann on ollut yhdentoista Britannian kuninkaallisen laivaston aluksen nimenä.


title: Wilhelm Ramsay

text: Wilhelm Ramsay (20. tammikuuta 1865 Dragsfjärd – 8. tammikuuta 1928 Helsinki) oli suomalainen geologi ja Keisarillinen Aleksanterin yliopiston mineralogian ja geologian professori.


title: Wilhelm Ramsay

text: Ramsay kirjoitti ylioppilaaksi Ruotsalaisesta normaalilyseosta vuonna 1882. Hän valmistui filosofian kandidaatiksi vuonna 1884, filosofian lisensiaatiksi 1887 ja filosofian tohtoriksi 1889 Keisarillisesta Aleksanterin yliopistosta. Hänen ruotsinkielisen väitöskirjansa otsikkona oli "Undersökning av pleokroismen i epidox från Sulzbachthal" (tai "Undersökning af pleokroïsmen och ljusabsorptionen i epidot från sulzbachthal"). Hänen virkaväitöskirjansa Keisarilliselle Aleksanterin yliopistolle (Helsingin yliopistolle) oli saksankielinen (1898) ja nimeltään "Über die geologische Entwicklung der Halbinsel Kola in der Quartärzeit". Hän teki opintomatkoja Tukholmaan 1885–1886, Saksaan 1888–1889, Göttingeniin ja Pariisiin 1892–1893. Vuosina 1889–1899 hän toimi Helsingin yliopiston mineralogian dosenttina.


title: Wilhelm Ramsay

text: Hän osallistui seitsemään retkikuntaan Kuolan niemimaalle vuosina 1887–1914. Hän löysi Kuolan niemimaalta kivilajin, joka sai hänen mukaansa nimen "ramsayiitti". Hän julkaisi vuonna 1894 saksaksi Fennia-aikakauskirjassa kuvitetun selostuksen retkistä. Ramsay teki tieteellisiä tutkimusmatkoja myös Norjaan, Vienan Karjalaan (1901, 1902 ja 1906) ja 1903 retken Kaninin niemimaalle.


title: Wilhelm Ramsay

text: Hän toimi Keisarillisen Aleksanterin yliopiston mineraalikokoelman assistenttina vuosina 1889–1899 ja mineralogian professorina 1899–1928. Vuosina 1889–1891 hän oli myös Polyteknillisen opiston mineralogian opettaja. Lisäksi hän oli vuosina 1924–1927 yliopiston Matemaattis-luonnontieteellisen osaston dekaani ja vuonna 1927 filosofisen tiedekunnan promoottori.


title: Wilhelm Ramsay

text: Kuolan-matkoillaan Ramsay otti runsaasti valokuvia, ja tallessa on n. 500 lasinegatiivia. Hän julkaisi useita alansa tutkimuksia ja otti ensimmäisenä käyttöön nimen Fennoskandia. Hän esitteli ja määritteli nimityksen 1898 julkaistussa teoksessaan "Über die geologische Entwicklung der Halbinsel Kola in der Quartärzeit". Kuolan niemimaalta hän löysi mineraalin, joka sai nimekseen "ramsayiitti", ja näyte löytyy yliopiston kokoelmista. Myöhemmin mineraali on todettu samaksi kuin lorentsiniitti. Ramsayn tutkimukset tukivat myös teoriaa, joka nimesi rantaviivan siirtymisen syyksi maankuoren kohoamisen mannerjäätikön sulamisen jälkeen.


title: Wilhelm Ramsay

text: Vuonna 1892 hän sai Aleksanterin palkinnon, jolla hän kustansi vuoden tutkimusmatkan Saksaan ja Ranskaan.


title: Wilhelm Ramsay

text: Hän oli Suomen tiedeseuran jäsen vuodesta 1897, ja toimi tiedeseuran puheenjohtajana 1907–1908. Hän oli Suomen maantieteellisen seuran puheenjohtaja vuosina 1899-1900, 1913–1914 ja 1923. Tämän ohella hän oli noin kymmenen ulkomaisen tiedeakatemian ja tieteellisen seuran jäsen, kirjeenvaihtajajäsen tai kunniajäsen. V. Thomé maalasi hänestä muotokuvan (1928).


title: Wilhelm Ramsay

text: Wilhelm Ramsayn tuotantoon kuuluivat muun muassa seuraavat teokset (osa julkaisuista):


title: Wilhelm Ramsay

text: Wilhelm Ramsay oli ruukinomistaja Wolter Alexander Ramsayn yhdestätoista lapsesta kahdeksas ja kuului aateliseen Ramsayn sukuun. Hän oli naimisissa Karin von Bornin kanssa ja sai viisi lasta. Karinin kautta hän peri Fantsnäsin kartanon Pernajassa. Wilhelm Ramsay oli August Ramsayn veli.


title: Wilhelm Ramsay

text: Vuosina 1899–1905 Ramsay oli aatelissäädyn edustajana Suomen suuriruhtinaskunnan valtiopäivillä. Vuosina 1904–1905 hän hoiti appensa Viktor Magnus von Bornin asioita, kun tämä oli maanpaossa Ruotsissa. Suomen sisällissodan aikana hän auttoi valkoisia, mutta joutui vankilaan, kun palvelija ilmiantoi hänet.


title: Ketit

text: Ketit ovat pieni Siperiassa asuva kansa. Kettien asuma-alue sijaitsee Krasnojarskin aluepiirissä Jenisein varrella Jeniseiskin ja Dudinskojen kaupunkien välissä. Vuoden 2010 väestönlaskennan mukaan Venäjällä oli 1 219 kettiä. Lähes kaikki ketit asuvat Krasnojarskin aluepiirissä. Ketit puhuvat kettiä. Kettien perinteisiä elinkeinoja ovat metsästys ja kalastus.


title: Kohtuus

text: Kohtuus tarkoittaa oikeustieteessä asioiden tilaa, joka ei ole liian ankara eikä liian lievä. Yleinen oikeudenmukaisuus eli yleistä oikeuskäsitystä vastaava toiminta soveltuu yleensä hyvin käytettäväksi yksittäisiin oikeustapauksiin, mutta joskus ne poikkeavat tavanomaisesta niin, että sen soveltaminen olisikin epäoikeudenmukaista. Yleiseen oikeudenmukaisuuteen liittyy piirre, että se yksinkertaistaa asioita, ja ottaa huomioon vain tyypilliset tapaukset. Kohtuus on yleistä oikeudenmukaisuutta tarkempaa oikeudenmukaisuutta.


title: Kohtuus

text: Kohtuutta käyttää yleensä tuomari tapausta ratkaistaessaan. Lait ovat yleissääntöjä, joissa ilmenee pyrkimys oikeudenmukaisuuteen. Yksittäisessä tapauksessa lain sisällöstä on kohtuuteen vetoamalla mahdollista poiketa, jos lain soveltaminen sellaisenaan olisi epäoikeudenmukaista. Tällöin tuomari soveltaa lakia sen "hengen" mukaisesti "kirjaimen" asemasta. Hän painottaa ratkaisussaan olettamaansa lainsäätäjän tarkoitusta hylkäämättä kuitenkaan sinänsä pätevänä pitämäänsä lakia.


title: Kohtuus

text: Yleensä kohtuutta pidetään luonnollisena ja välttämättömänä osana oikeusjärjestystä. Tällöin myönnetään, että yhteisöä säätelevillä yleisillä säännöillä on rajoituksensa. Joskus asiaan suhtaudutaan toisin, jolloin ollaan sitä mieltä, että yhteiskunnan toimintaa voidaan tehostaa ja parantaa yksityiskohtaisella sääntelyllä. Usein tähän yhdistyy ajatus siitä, että tuomarin harkinnanvapaus on epädemokraattista.


title: Kohtuus

text: Kohtuuden käsite on varsin lähellä laintulkintaa. Kohtuuden käyttäminen on laintulkinnan rajatapaus, jossa lakia sovelletaan eri tavalla kuin se on kirjoitettu. Jos yleinen sääntö soveltuu tapaukseen helposti ja tyydyttävästi, on kyseessä rutiiniratkaisu. Jos niin ei ole, joudutaan muokkaamaan sääntöä, jotta se sopii ratkaisun perusteeksi. Joskus säännön muokkaaminenkaan ei riitä, vaan on turvauduttava kohtuuteen, jolloin tulkinta on lain sanamuodon vastaista. Tällöin tasapainoillaan lainmukaisuuden, yleisen oikeudenmukaisuuden, erityisen oikeudenmukaisuuden, ennustettavuuden ja joustavuuden välillä.


title: Tofalarit

text: Tofalarit eli tofat (aikaisemmin "karagassit") ovat turkkilaista tofan kieltä puhuva kansa Irkutskin alueen Nižneudinskin piirissä Venäjällä. Heidän asuinaluettaan kutsutaan Tofalariaksi. Tofalareilla on Venäjän lainsäädännössä tunnustettu vähälukuisen alkuperäiskansan asema.


title: Tofalarit

text: Tofalarien omakielinen nimitys "tofa" (myös "topa", "tyfa", "typa") perustuu muinaiseen heimonimeen "dubo", joka esiintyy 400- ja 600–900-lukujen kiinalaisissa kronikoissa. Mongolien 1200-luvun kronikassa se mainitaan muodossa "tuba" erään Sajanin ja Altain alueen kansan nimenä. Samaa perua ovat tuvalaisten omakieliset nimitykset "tyva" ja "dyva", pohjoisen altalaisryhmän ja hakassien heimonimitys "tuba" sekä Mongolian tsaatanien ja urjanhai-uiguurien omakielinen nimitys "tuha".


title: Tofalarit

text: Aikaisemmin tofalareja kutsuttiin "karagasseiksi". Nimitys perustuu tofalarilaisen suvun nimeen "kara kaš" (”musta kaš”). Vuonna 1934 venäjän kielessä otettiin käyttöön virallinen nimitys "tofalary", johon sisältyy monikon tunnus "-lar". Sen rinnalla käytetään muotoa "tofa".


title: Tofalarit

text: Tofalaria sijaitsee taigametsän peittämillä itäisten Sajanvuorten koillisrinteillä Uda, Birjusa, Gutara, Kan ja Ija -jokien yläjuoksulla. Aikaisemmin tofalarit viettivät nomadielämää laajemmalla alueella, joka lännessä ulottui Agul ja Tagul -jokien yläjuoksuille. Pohjoisessa ja koillisessa tofalarien naapureita olivat jeniseiläisten assanin ja kotin kielten puhujat, idässä Nižneudinskin burjaatit, kaakossa Okan seudun burjaatit ja sojootit, lännessä ja lounaassa todžalaiset, luoteessa samojedilaisten kamassin, matorin ja karagassin kielten puhujat sekä hakassit.


title: Tofalarit

text: Aikaisemmin tofalarit muodostivat kolme eri suvuista koostunutta alueellista ryhmää. Tofalarian luoteisosassa elivät "haaš", "sary-haaš" ja "kara-haaš" -suvuista koostuneet "songuu aallar" (”läntiset aalit”), kaakkoisosassa "tšogdy", "ak-tšogdy" ja "kara-tšogdy" -sukujen muodostamat "buruguu aallar" (”itäiset aalit”) ja heidän välillään alueen keskiosassa "tšeptei"-suvun "ortaa aallar" (”keski-aalit”). Vuosina 1927–1932 heidät asutettiin kolmeen taajamaan. Ensimmäisen ryhmän asuinpaikaksi tuli Verhnjaja Gutara, toisen Alygdžer ja kolmannen Nerha. Nykyään taajamissa asuu sekaisin kaikkien sukujen edustajia.


title: Tofalarit

text:
Tofalarit ovat aina olleet pieni kansa. Vuodesta 1675 aina 1930-luvulle saakka ulottuvat tilastot osoittavat tofalarien määrän olleen keskimäärin hieman yli 400 henkeä. Lukumäärä alkoi kasvaa 1950-luvulta lähtien. Neuvostoliiton vuoden 1989 väestönlaskennan mukaan tofalareja oli 731 henkeä, joista 722 asui Venäjällä ja 653 Nižneudinskin piirissä. Venäjän vuoden 2002 väestönlaskennan mukaan Venäjän 837 tofalarista 723 asui Irkutskin alueella, heistä 681 maaseudulla.
Tofalarit ovat antropologisesti sekoittuneita. Fyysisiltä ominaisuuksiltaan he edustavat etupäässä mongolidisen päärodun pohjoisaasialaisen rodun katangalaista tyyppiä, johon on sekoittunut keskiaasialaisia aineksia. Euripidinen vaikutus on lisääntynyt voimakkaasti seka-avioliittojen seurauksena. Vuosina 1970–1984 syntyneistä tofalareiksi rekisteröidyistä lapsista lähes 60 % on peräisin venäläisten, burjaattien ym. kanssa perustetuista perheistä.


title: Tofalarit

text: Nikolai Baskakovin perinteisen luokittelun mukaan tofalari kuuluu turkkilaisten kielten uiguurilais-tukyilaiseen alaryhmään. Valentin Rassadinin esittämän käsityksen mukaan se muodostaa yhdessä Mongolian tsaatanien ja urjanhai-uiguurien sekä Okan seudun sojoottien kielten kanssa turkkilaisten kielten sajanilaisen alaryhmän taigavyöhykkeen alueen, johon voidaan lukea myös Tuvan todžalaiset poronhoitajat. Sajanilaisen ryhmän arovyöhykkeen alueeseen kuuluvat vastaavasti Tuvan tasavallan ja Mongolian Tsengelin sumin tuvalaisten sekä Mongolian ja Kiinan kok-montšakkien kielet. Tofalari jakautuu alygdžerin ja gutaran murteisiin, joista ensimmäisessä on tuvalaisia ja toisessa hakassilaisia aineksia.


title: Tofalarit

text: Tofalarin kieli toimii etupäässä vanhempien sukupolvien suullisen kanssakäymisen välineenä. Neuvostoaikana perustettujen venäjänkielisten lastentarhojen ja koulujen toiminnan seurauksena nuoremmat sukupolvet ovat siirtyneet käyttämään venäjää. Vuoden 1989 väestönlaskennassa 42,8 % Venäjän tofalareista ilmoitti äidinkielekseen tofalarin ja 55,5 % venäjän. Vuoden 2002 väestönlaskennan mukaan 99,0 % tofalareista osaa venäjää. Tofalarin puhujia laskettiin olevan 378 henkeä.


title: Tofalarit

text: Vuonna 1986 tofalaria varten laadittiin kyrilliseen kirjaimistoon perustuva kirjoitusjärjestelmä, joka vahvistettiin virallisesti vuonna 1989. Samana vuonna ilmestyi ensimmäinen tofalarinkielinen aapinen. Nykyään kieltä opetetaan kouluissa ja lastentarhoissa.


title: Tofalarit

text: Siperian kansoja 1700-luvun lopulla tutkineiden Peter Simon Pallasin ja Johann Gottlieb Georgin mukaan karagassit olivat samojediheimo, joka puhui puhdasta samojedikieltä. Tästä todistaa myös heidän esittämänsä kieliaineisto. Vuonna 1849 karagassien luona kävi suomalainen M. A. Castrén ja vuonna 1851 Julius Stubendorff, jotka totesivat heidän olevan turkkilainen kansa. Castrenin ja Stubendorffin keräämä kieliaineisto ei juuri lainkaan poikkea nykyisestä tofalarin kielestä.


title: Tofalarit

text: Karagasseja eli nykyisiä tofalareja pidettiin pitkään turkkilaistuneina samojedeina ja heidän kieltään tuvan kielen murteena. Nykykäsityksen mukaan kansa on muodostunut 500–700-luvuilla ketinkielisten poronhoitajien sulautuessa Orhonin turkkilaisiin ja muinaisiin uiguureihin. Myöhemmin heihin liittyi samojedeja, joista osa säilytti kielensä 1700-luvun loppuun saakka. 1200-luvulta lähtien seudulle tunkeutui mongoleja, jotka sulautuivat varsin nopeasti turkkilaiseen väestöön.


title: Tofalarit

text: Venäläiset rakensivat vuonna 1648 Udan linnoituksen (nykyinen Nižneudinsk), minkä seurauksena aikaisemmin burjaateille veroa maksaneista tofalareista tuli Venäjän alamaisia. Kansa jaettiin sukujen mukaan suvun vanhimpien johtamiin viiteen "ulusiin", jotka maksoivat jasakkiveroa soopelinnahkoina ja myöhemmin myös rahana. 1800-luvun alusta lähtien Nižneudinskin lähellä järjestettiin vuosittainen tofalarien kokous "suglan", jossa valittiin kansan ja sukujen edusmiehet sekä järjestyksenpidosta vastanneet viranomaiset.


title: Tofalarit

text: Tofalarien perinteisiä elinkeinoja ovat metsästys ja poronhoito. Poroja ja myöhemmin myös hevosia käytettiin ratsuina ja juhtina. Huomattava merkitys oli myös keräilytaloudella ja kalastuksella.


title: Tofalarit

text: Talvella tofalarit asuivat jokilaaksoissa, kesän ajaksi he siirtyivät vuorille. Leirit koostuivat talvella kahdesta–viidestä, harvemmin kuudesta tai seitsemästä kodasta. Kesällä kotia saattoi olla kymmenen tai enemmänkin. Kahdeksan–kahdenkymmenen kilometrin välein sijainneita leiripaikkoja vaihdettiin kahden–kolmen viikon välein.


title: Tofalarit

text: Poroja oli taloutta kohti muutamia kymmeniä, harvoin yli sata. Metsästyksen kohteita olivat hirvi, maraali, metsäkauris, orava, soopeli, saukko, majava, kettu, ahma, myskihirvi ja karhu sekä pyyt, metsot, teeret ja riekot. Kalastusta harjoitettiin verkoilla, atraimella, keksillä ja merroilla. Syksyisin kerättiin syötäviä mukuloita ja juuria, sembramännyn pähkinöitä, marjoja, karhunlaukkaa, raparperia ja villisipulia. Käsityöammateista tofalarit harjoittivat metallin, puun, luun, tuohen ja nahkan käsittelyä.


title: Tofalarit

text: Asumuksena toimi riukujen varaan pystytetty kota, joka kesällä katettiin tuohella ja talvisin poron tai maraalin taljoilla. Maalattiaisen kodan oviaukko oli yleensä itään päin. Keskelle asetettiin pronssinen tai valurautainen kattila. Kodan vasen puoli oli varattu miehille ja oikea naisille. 1930-luvun alussa taajamiin alettiin rakentaa hirsitaloja.


title: Tofalarit

text: Perinteinen vaatetus valmistettiin etupäässä poron, maraalin ja peuran nahoista. 1800–1900-lukujen vaihteessa alettiin käyttää venäläisiltä ja burjaateilta ostettuja kankaita ja lampaantaljoja sekä Todžan tuvalaisilta ostettua kiinalaista kangasta. Talvisin pidettiin turkkia, kesäisin poron ja metsäkauriin nahasta tai kankaasta tehtyä kauhtanaa sekä nahkahousuja. Naisten päähineenä toimi talvisin turkislakki ja kesäisin huivi. Nykyään perinteiset vaatteet ovat jääneet lähes kokonaan pois käytöstä.


title: Tofalarit

text: Ruokavalio koostui etupäässä villieläinten ja riistalintujen lihasta. Poroja teurastettiin harvoin. Liha syötiin keitettynä tai harvemmin paistettuna. Poron maitoa juotiin keitettynä, teen kanssa, siitä valmistettiin juustoa ja piimää. Talvella syötiin kuivattuja mukuloita ja sembramännyn pähkinöitä. Ostetuista ruisjauhoista paistettiin kakkaroita tai valmistettiin suolattua puuroa. Kalan merkitys ruokavaliossa oli vähäinen. Vuoden ympäri juotiin suolattua vihreää teetä. Nykyään perinteisiä ruokia valmistetaan lähinnä metsästysretkillä.


title: Geenirekisteri

text: Geenirekisteri tarkoittaa rekisteriä, johon kootaan tiedot kansalaisten geenistöstä lähinnä rikostutkimuksen tarpeisiin.


title: Geenirekisteri

text: Rekisterin perustaminen on teknisesti mahdollista, mutta asiantuntijoiden mukaan liian kallis perustettavaksi pelkästään rikostutkintaa varten.


title: Koskenlaskijan morsian (vuoden 1923 elokuva)

text: Koskenlaskijan morsian on vuonna 1923 valmistunut suomalainen mykkäelokuva jonka on ohjannut, käsikirjoittanut ja tuottanut Erkki Karu. Elokuva perustuu Väinö Katajan samannimiseen romaaniin vuodelta 1914.


text: "Koskenlaskijan morsian" oli Karun ensimmäinen pitkä ohjaus. Elokuvaa kuvattiin Suomi-Filmin Vironkadun studiolla Helsingissä, Iitin Tapolan kylässä ja Mankalankoskilla, johon 1950 avattiin Mankalan voimalaitos. Elokuva oli 1920-luvun suosituin kotimainen elokuva, ja sitä vietiin myös kymmeneen maahan muun muassa Japaniin. Elokuvan ensi-ilta oli 1. tammikuuta 1923 Kino-Palatsissa Helsingissä.


text: Niin aikalais- kuin myöhemmätkin kriitikot ovat kehuneet elokuvaa. Tunnelma on luotu onnistuneesti ja toiminta kantaa. Samoin Karun taito elokuvakertojana saa kiitosta, ja erityisesti mainitaan koskikohtausten jylhä luonnonvoima. Elokuva oli menestys, ja sitä myytiin kymmenkuntaan maahan.


text: Elokuva kertoo rakkaudesta ja kuoleman uhan alta nousevasta sovinnonteosta. Kartanon poika on hukkunut koskeen, ja syyllinen on naapuri, Paloniemen isäntä Heikki (Jaakko Korhonen). Heikin poika Juhani (Einar Rinne) haluaa rakentaa sovintoa ja toivoo saavansa puolisokseen hukkuneen sisaren Hannan (Heidi Korhonen (Blåfield), jonka tunteet kohdistuvat kuitenkin Koskenalustan Anttiin (Oiva Soini).


text: Elokuvan koskenlaskun asiantuntija oli Jussi Hagberg. Stillkuvaajina toimivat Kalle Havas ja Kosti Lehtinen.


title: Karakul

text: Karakul () on Yssyk-Kölin alueen pääkaupunki Kirgisiassa. Kaupunki sijaitsee Issyk Kul -järven itärannalla.


title: Karakul

text: Asukasluvun kehitys:


title: Karakul

text: Karakul perustettiin vuonna 1869. Vuosina 1889–1921 ja 1939–1991 kaupungin nimenä oli Prževalsk.


title: Nummisuutarit (vuoden 1923 elokuva)

text: Nummisuutarit on vuonna 1923 valmistunut suomalainen mykkäelokuva, jonka on ohjannut ja tuottanut Erkki Karu. Elokuva perustuu Aleksis Kiven samannimiseen näytelmään vuodelta 1864 ja on ensimmäinen useasta näytelmän elokuvaversiosta. Käsikirjoituksen on tehnyt Artturi Järviluoma.


title: Nummisuutarit (vuoden 1923 elokuva)

text: Elokuvaa kuvattiin Suomi-Filmin Vironkadun studiolla Helsingissä ja ulkokuvaukset tehtiin Pilpalan ja Hunsalan kylissä Lopella. Elokuva sai hyvän katsojamenestykseen, vaikka se ei ollutkaan yhtä suosittu kuin toinen Karun samana vuonna valmistunut elokuva, "Koskenlaskijan morsian". "Nummisuutarit"-elokuvaa levitettiin myös Ruotsiin ja Norjaan.


title: Nummisuutarit (vuoden 1923 elokuva)

text: Elokuvan ensi-ilta oli 11. marraskuuta 1923 Helsingissä Bio-Bio- ja Edison-teattereissa.


title: Nummisuutarit (vuoden 1923 elokuva)

text: Elokuvaa on kritiikissä pidetty suomalaisista elokuvista katsomisen arvoisimpana suomalaisena mykkäelokuvana. Se on kriitikon mielestä hauska ja toisaalta melankolinen. Kurt Jägerin kuvaus loppukohtauksessa saa erityismaininnan. Sen sanotaan uhmaavan edelleen onnistuneesti ajan armotonta hammasta.


title: Nummisuutarit (vuoden 1923 elokuva)

text: Myös aikalaiskritiikeissä elokuva sai yksimielisesti kehuja. Esimerkiksi Oiva Talvitie kirjoittaa Aamulehdessä 22. joulukuuta 1923: "Ohjaus on yksityiskohtia myöten asiallisesti huolehdittua ja hyvä maku varjelee kaikista mauttomuuksista. Valokuvaus on suorastaan ihastuttavaa, ensi kerran täysin nautittavaa suomalaisessa filmissä."


title: Kansallinen digitaalinen kirjasto

text: Kansallinen digitaalinen kirjasto (KDK) on opetus- ja kulttuuriministeriön vuonna 2008 käynnistämä hanke. Sen tavoitteena on parantaa kirjastojen, arkistojen ja museoiden sähköisten aineistojen ja palvelujen saatavuutta ja käytettävyyttä. Tavoitteena on myös huolehtia digitaalisten kulttuuriperintöaineistojen pitkäaikaissäilytyksestä. Hanke edistää samalla kulttuuriperintö- ja asiakirja-aineistojen digitointia ja tietohallinnon yhteentoimivuutta.


title: Kansallinen digitaalinen kirjasto

text: Hankkeessa on kehitelty kansallisen digitaalisen kirjaston asiakasliittymä, Finna. Hankkeessa on myös luotu aineistojen pitkäaikaissäilytyksenratkaisu (KDK-PAS). Se otettiin käyttöön vuonna 2015. Hankkeessa on luotu KDK-kokonaisarkkitehtuuri, yhteentoimivuuden kuvaukset ja määritykset.


title: Kansallinen digitaalinen kirjasto

text: Finnan kehittämisestä ja ylläpidosta vastaa Kansalliskirjasto. Palvelua kehitetään yhdessä Finnan yhteistyökumppanien kanssa. Finnan sisällöistä vastaavat palveluun osallistuvat kirjastot, arkistot ja museot.


title: Kansallinen digitaalinen kirjasto

text: Finna mahdollistaa asiakkaiden pääsyn kirjastojen, arkistojen ja museoiden sähköisiin aineistoihin ja palveluihin. Finnan avulla käyttäjä pääsee helposti käsiksi valitsemaansa aihetta koskevaan aineistoon, kuten kuviin, asiakirjoihin, sanomalehtiin, tutkimuksiin, videoihin ja äänitallenteisiin. Finnassa oli vuoden 2017 lopussa tietoa yhteensä 13,6 miljoonasta aineistosta. Näistä yli 1,9 miljoonaa oli verkossa saatavilla. Finna avautui lokakuussa 2013.


title: Kansallinen digitaalinen kirjasto

text: Kansallisen digitaalisen kirjaston kautta välitetään tiedot digitaalisessa muodossa olevasta kulttuuriperinnöstä myös eurooppalaiseen digitaaliseen kirjastoon Europeanaan. Hankkeeseen kytkeytyviä hankkeita ovat arkistojen AHAA-hanke, Museo 2015 -hanke, kirjastojen kansallinen metatietovaranto Melinda, ontologiakirjastoprojekti ONKI sekä sanasto- ja ontologiapalvelu Finto.


title: Kansallinen digitaalinen kirjasto

text: Kansallinen digitaalinen kirjasto -hankkeeseen kuuluvasta digitaalisten kulttuuriperintö- ja asiakirja-aineistojen keskitetystä pitkäaikaissäilytysjärjestelmän suunnittelusta ja toteuttamisesta vastaa CSC – Tieteen tietotekniikan keskus.


title: Kansallinen digitaalinen kirjasto

text: KDK-hanke on päättynyt 31.12.2017. Hankkeessa luodut palvelut jatkuvat ja toiminta jatkuu uudessa muodossa.


title: Kylmäverisesti

text:
Kylmäverisesti () on yhdysvaltalaisen kirjailija Truman Capoten vuonna 1966 julkaistu kirja. Teoksen on suomentanut Tammelle 1966 Tauno Tainio.
Kirja kertoo yksityiskohtaisesti vuonna 1959 Kansasin Holcombissa tapahtuneesta maanviljelijä Herbert Clutterin, hänen vaimonsa ja heidän kahden lapsensa murhasta. Kun Capote sai tietää tästä nelinkertaisesta murhasta ennen tekijöiden pidätystä, hän päätti matkustaa Kansasiin ja kirjoittaa kirjan kyseisestä rikoksesta. Yhdessä lapsuudenystävänsä, kirjailija Harper Leen kanssa Capote haastatteli paikkakunnan asukkaita sekä rikostutkijoita saaden useita tuhansia sivuja muistiinpanoja. Murhaajat, Richard ”Dick” Hickock ja Perry Smith, pidätettiin pian teon jälkeen, ja Capote käytti kuusi vuotta teoksen kirjoittamiseen.


title: Kylmäverisesti

text: Teoksen juoni kertoo monimutkaisen psykologisen tarinan kahdesta rikollisesta ja heidän tekemästään joukkomurhasta, johon he eivät olisi pystyneet yksin. Tämän lisäksi Capoten kirja kuvailee yksityiskohtia uhrien elämästä sekä rikoksen vaikutusta yhteisöön, jossa he elivät.


title: Kylmäverisesti

text: Herb Clutter oli vakaumuksellinen metodisti, joka oli luonut menestyvän maatilan vaatimattomista lähtökohdista. Hän työllisti 18 työntekijää ja entiset työntekijän arvostivat ja kunnioittivat häntä reilun kohtelun sekä hyvien palkkojen ansiosta. Hänen neljä lastaan, kolme tyttöä ja poika, olivat arvostettuja henkilöitä yhteisössään. Kaksi vanhinta lasta, Eveanna ja Beverly, olivat muuttaneet lapsuudenkodistaan ja aloittaneet itsenäisen elämän. Kaksi nuorinta lasta, Nancy (16) ja Kenyon (15), opiskelivat high schoolissa ja asuivat yhä kotona. Clutterin vaimo, Bonnie, paikallisen puutarhakerhon jäsen, sairasti kliinistä depressiota sekä fyysisiä sairauksia lasten syntymästä lähtien, vaikka eloonjääneet perheenjäsenet ovat kiistäneet sen.


title: Kylmäverisesti

text: Kaksi Kansasin State Penitentiary -vankilasta ehdonalaiseen vapauteen päässyttä entistä vankia, Rickhard Hickock ja Perry Smith, tekivät ryöstön ja murhat 15. marraskuuta 1959. Richard Hickock oli kuullut vankilatoveriltaan Floyd Wellsiltä, joka oli työskennellyt Clutterin maatilalla, että Herbert Clutter säilytti suuria rahasummia tilansa kassakaapissa mutta hän ei ollut varma asiasta. Myöhemmin Hickock otti yhteyttä Smithiin tarkoituksenaan tehdä ryöstö yhdessä hänen kanssaan. Vankilassa Hickock kehitti idean tehdä ryöstö jättämättä todistajia ja aloittaa uusi elämä Meksikossa ryöstetyillä rahoilla. Tieto rahoista osoittautui vääräksi, koska Herbert Clutter ei käyttänyt käteistä, ei omistanut kassakaappia ja teki liiketoimensa käyttäen shekkejä pystyäkseen seuraamaan paremmin rahasiirtoja.


title: Kylmäverisesti

text: Matkustettuaan Kansasiin lauantaina 14. marraskuuta 1959 ja huomattuaan että Cluttereiden kotona ei ole rahaa, Smith leikkasi Herb Clutterin kaulan ja sen jälkeen ampui häntä päähän. Sen jälkeen Kenyon, Nancy ja Bonnie murhattiin, jokainen yhdellä päähän ammutulla haulikon laukauksella.


title: Kylmäverisesti

text:
Smith väitti suullisessa tunnustuksessaan Hickockin murhanneen kaksi naista. Kuitenkin pyydettäessä tunnustuksen allekirjoitusta Smith kieltäytyi.
Hän halusi itse ottaa vastuun jokaisesta neljästä murhasta koska hän sanoi ”olevansa pahoillaan Dickin äidin puolesta”. Hickock väitti aina Smithin tehneen kaikki murhat.


title: Kylmäverisesti

text: Hickock ja Smith pidätettiin Las Vegasissa noin kuusi viikkoa murhien jälkeen. Oikeudenkäynnissä he vetosivat tilapäiseen mielenhäiriöön, mutta paikalliset lääkärit tutkivat syytetyt ja totesivat heidän olevan täydessä ymmärryksessä. Vietettyään viisi vuotta kuolemansellissä Smith ja Hickock teloitettiin hirttämällä keskiyön jälkeen 14. huhtikuuta 1965. Hirsipuu jolla heidät hirtettiin on nykyisin osa Kansas State Historical Societyn kokoelmaa.


title: Kylmäverisesti

text: Marraskuussa 1959 New York Times julkaisi seuraavan uutisen murhien johdosta:


title: Kylmäverisesti

text: Tämä artikkeli sai Capoten kiinnostumaan ja matkustamaan Kansasiin tutkimaan murhia. Saadakseen paikallisten asukkaiden luottamuksen Capote otti mukaansa lapsuudenystävänsä Harper Leen, joka myöhemmin voitti Pulitzer-palkinnon. Capote teki aiheesta laajan tutkimuksen kooten 8 000 sivua muistiinpanoja. Murhaajien pidätyksen ja tuomion jälkeen Truman Capote henkilökohtaisesti haastatteli sekä Smithiä että Hickockia. Erityisesti Smith kiehtoi Capotea; kirjassa hänet on kuvattu murhaajista herkempänä ja syyllisyydentuntoisempana. On esitetty huhuja Smithin ja Capoten välisestä romanttisesta suhteesta. Kirja ei ollut valmis, kun Smith ja Hickock teloitettiin.


title: Kylmäverisesti

text: Aluksi teos julkaistiin neliosaisena jatkokertomuksena The New Yorker -lehdessä 25. syyskuuta 1965 alkaen. Tarina oli välittömästi ilmestymisensä jälkee sensaatio, erityisesti Kansasissa, missä lehden painos myyntiin loppuun välittömästi. Teos julkaistiin ensimmäisen kerran kirjana Random Housen kustantamana tammikuussa 1966.


title: Kylmäverisesti

text: Kirjan tarinasta tehtiin vuonna 1967 Richard Brooksin ohjaama mustavalkoinen elokuva "Kylmäverisesti". Robert Blake esitti Perry Smithiä ja Scott Wilson Hickockia. John Forsythe nähtiin murhia tutkineen etsivän Al Deweyn roolissa. Elokuva sai neljä Oscar-ehdokkuutta. Tarinasta tehtiin myös vuonna 1996 televisioon minisarja, jonka pääosissa olivat Anthony Edwards ja Eric Roberts.


title: Kylmäverisesti

text: Capoten kokemuksista tarinan kirjoittamisesta ja hänen kiinnostuksestaan murhiin on tehty kaksi elokuvaa. "Capote"-elokuvassa (2005) pääosassa nähtiin Philip Seymour Hoffman, joka voitti parhaan miespääosan Oscar-palkinnon Truman Capoten roolista. Elokuva sai myönteisiä arvosteluja ja oli ehdolla myös neljään muuhun Oscar-palkintoon. Vuotta myöhemmin elokuvassa "Infamous" Toby Jones esitti Capotea ja Sandra Bullock Lee Harperia.


title: Kylmäverisesti

text: Rockyhtye Smoking Popes teki kappaleen ”The Corner” vuonna 2008 ilmestyneelle albumilleen "Stay Down", joka kokonaisuudessaan pohjautuu Capoten kirjaan.


title: Myrskyluodon kalastaja

text: Myrskyluodon kalastaja on vuonna 1924 valmistunut suomalainen mykkäelokuva, jonka ohjasi ja tuotti Erkki Karu. Elokuvan ensi-ilta oli 26. lokakuuta 1924 Kaleva- ja Kino-Palatsi-teattereissa Helsingissä.


title: Myrskyluodon kalastaja

text: Elokuvaa kuvattiin Suomi-Filmin Vironkadun studiolla Helsingissä ja ulkokuvauksia tehtiin Porvoon Pirttisaaren ja Helsingin Laajasalon alueella. Elokuva sijoittuu saaristolaisympäristöön ja siinä kuvattiin pirtun salakuljetusta.


title: Petri Saraste

text: Petri Markus Saraste (s. 22. marraskuuta 1958 Oulu) on suomalainen toimittaja. Hän toimii tällä hetkellä MTV3:n ja Kauppalehden Aasian-kirjeenvaihtajana. Hän on asunut Pekingissä vuodesta 2005 asti.


title: Petri Saraste

text: Saraste on valmistunut toimittajaksi Tampereen yliopistosta. Hän on ollut päätoimittajana Markkinointi & Mainonta -lehdessä vuosina 1999–2001 ja Kampanja-lehdessä 2003–2005. Vuosina 2000–2001 hän oli lyhyen aikaa Sonera Plazan mediaosaston sisältöjohtaja. Hän on myös tuottanut ja juontanut eri ajankohtaisohjelmia, kuten "45 minuuttia". Sarasteella on myös oma konsultointiyhtiö Remote Controllers Oy.


title: Petri Saraste

text: Saraste sai yhdessä Yleisradion Kiinan kirjeenvaihtajan Katri Makkosen kanssa vuoden 2009 Bonnierin Suuren journalistipalkinnon.


title: Petri Saraste

text: Kapellimestari Jukka-Pekka Saraste on Petri Sarasteen veli.


title: Torsti Koskinen

text: Torsti Koskinen (21. heinäkuuta 1933 Laitila – 17. helmikuuta 2009 Helsinki) oli suomalainen huumepoliisi ja Helsingin huumepoliisin perustaja. Koskinen oli Helsingin huumepolisiin rikoskomisario ja julkisten esiintymistensä ansiosta yksi Suomen näkyvimmistä poliiseista.


title: Torsti Koskinen

text: Koskinen jäi eläkkeelle Helsingin huumepoliisin päällikkyydestä vuonna 1996. Iltalehti kertoi 28. kesäkuuta 1997 huumepomo Raimo Tienhaaran luvanneen 200 000 markkaa Koskisen surmaamisesta. Surmahankkeelle ei kuitenkaan löytynyt tekijää, ja isku Koskista vastaan kutistui maalipurkin heittämiseen Koskisen asuintalon seinään. Eläkkeelle jäätyään Koskinen jatkoi työtä Irti Huumeista ry:ssä, jonka puheenjohtajana hän oli 1996–2003. Hän perusti myös nimeään kantavan stipendirahaston ja kirjoitti kirjan Helsingin huumeet 1966–1996.


title: Torsti Koskinen

text: Torsti Koskinen kuoli sairaskohtaukseen 75 vuoden iässä 17. helmikuuta 2009.


title: Baarikärpänen (elokuva)

text: Baarikärpänen ("Barfly") on Barbet Schroederin ohjaama elokuva vuodelta 1987. Se perustuu Charles Bukowskin osin fiktiiviseen käsikirjoitukseen Bukowskin omasta elämästä Los Angelesissa. Elokuvan päähenkilö Henry Chinaski, jota esittää Mickey Rourke, on Bukowskin alter ego. Muita elokuvan näyttelijöitä ovat mm. Faye Dunaway ja (Sylvester Stallonen pikkuveli) Frank Stallone.


title: Baarikärpänen (elokuva)

text: "The New York Timesin" kriitikot valitsivat "Baarikärpäsen" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Vihreä Lyhty (Hal Jordan)

text: Vihreä Lyhty, oikealta nimeltään Hal Jordan on DC Comicsin kustantama kuvitteellinen sarjakuvasankari, jonka loivat John Broome ja Gil Kane. Hahmon ensiesiintyminen oli Showcase-sarjakuvan numerossa 22, lokakuussa 1959. Jordan on samalla toinen hahmo Vihreän Lyhdyn roolissa, häntä ennen Alan Scott toimi alkuperäisenä Vihreänä Lyhtynä maaplaneetalta.


title: Vihreä Lyhty (Hal Jordan)

text: DC Comicsin hopeakaudella luodusta Jordanista tuli myöhemmin vuonna 1994 superrikollinen Parallax, jolloin hänen tilalleen neljänneksi Vihreäksi Lyhdyksi tuli Kyle Rayner. Pitkän tauon jälkeen Jordan palasi takaisin sankarin rooliinsa vuonna 2004 lyhytsarjakuvassa "" ja esiintyy edelleen nimikkosarjakuvassaan Yhdysvalloissa.


title: Vihreä Lyhty (Hal Jordan)

text: Sarjakuvien toimittaja Julius Schwartz halusi enemmän science fiction painotteisen Vihreän Lyhdyn toisin kuin edellinen Vihreä Lyhty Alan Scott, joka sai voimansa Tähtisydän-nimisestä pienestä meteoriitista. Hän värväsi käsikirjoittaja John Broomen ja kuvittaja Gil Kanen luomaan uuden Vihreän Lyhdyn. Kaksikon luoma sankari esiteltiin vuonna 1959 Showcase-sarjakuvan numerossa 22.


title: Vihreä Lyhty (Hal Jordan)

text: Toinen Vihreä Lyhty sai nimekseen Harold "Hal" Jordan. Hän oli toisen sukupolven koelentäjä, joka seurasi isänsä Martin Jordanin jalanjälkiä. Yhdysvaltain ilmavoimissa työskennellyt Jordan löysi erään harjoituslennon aikana autiomaahan pudonneen avaruusaluksen. Avaruusaluksen sisällä oli Abin Sur -niminen avaruusolento, joka lähetti ennen kuolemaansa sormuksensa etsimään korvaajaansa, joka olisi täysin rehellinen ja peloton. Abin Sur luovutti lopulta Jordanille kantamansa voimasormuksen ja patterin, jolla hänen täytyi ladata sormus 24 tunnin välein. Jordan suhtautui vakavasti uuteen tehtäväänsä ja auttoi supersankarina niin apua tarvitsevia ihmisiä kuin Vihreän Lyhdyn Joukkojakin. Hänet kutsuttiin myöhemmin myös Oikeuden Puolustajiin varajäseneksi.


title: Vihreä Lyhty (Hal Jordan)

text: 1990-luvulla Jordanista tuli kuitenkin superrikollinen, kun hänen kotikaupunkinsa Coast City tuhoutui Mongulin hyökkäyksessä. Aikaisemmin Jordan oli voittanut Mongulin taistelussa huolimatta siitä, että Mongulin iho oli keltainen. Voimasormus kun ei tehoa keltaiseen väriin. Jordan lähetti superrikollisen vankilaan, mutta Mongul onnistui kuitenkin karkaamaan vankilassa vellonneen mellakan ansiosta. Hautoessaan kostoa Vihreälle Lyhdylle Mongul matkasi kohti Yhdysvaltojen länsirannikkoa välittämättä siitä, että Hal Jordan ei ole enää se Vihreä Lyhty, joka päihitti hänet. Mongul taistelee uutta Vihreää Lyhtyä Kyle Rayneria vastaan ja yllättyy täysin, kun tämän voimasormus kykenee vahingoittamaan häntä. Kaupungin tuhoutuessa surun murtama Jordan hyökkäsi Oa -planeetalle, riisti itselleen lisävoimia planeetalla sijainneesta keskusvoimalähteestä ja tappoi useita Vihreitä Lyhtyjä. Hän muuttui Parallax-nimiseksi viholliseksi, joka yritti useasti palauttaa Coast Cityn kuolleet ihmiset henkiin joutuen useasti taistelemaan entisiä liittolaisiaan vastaan. Jordan kuoli kuitenkin sankarina pelastaessaan Maan "The Final Night"-lehden numerossa 4 (marraskuu 1996).


title: Vihreä Lyhty (Hal Jordan)

text: Kuolemansa jälkeen kosminen Aaveen henki antoi Jordanille mahdollisuuden sovittaa syntinsä. Tämän myötä hänestä tuli Jim Corriganin jälkeen Aaveen seuraava ihmisisäntä. Aaveena toimiessaan Jordan käytti uusia lähes rajattomia voimiaan auttaakseen muita. Lopulta Jordanin katsottiin sovittaneen syntinsä ja hänet palautettiin takaisin Vihreäksi Lyhdyksi, sekä elävien kirjoihin vuonna 2004 6-osaisessa sarjakuvassa "".


title: Max Holste

text: Max Holste (13. syyskuuta 1913 Nizza – 19. elokuuta 1998 Toulon) oli ranskalainen lentokoneinsinööri.


title: Max Holste

text: Hän kokeili vesikoneella lentämistä jo 16-vuotiaana. Hän suunnitteli oman lentokoneen vuonna 1934, jolloin hän työskenteli Farman-lentokonetehtaalla. Tehtaalla suunnittelemansa MH 20 lensi ensilennon 27. kesäkuuta 1940. Toisen maailmansodan aikana hän suunnitteli MH 52-lentokonetta, joka oli kaksitasoinen koulukone.


title: Max Holste

text: Hän perusti vuonna 1946 nimeään kantavan lentokonetehtaan, Société anonyme des avions Max Holste. Vuonna 1951 MH 152-tiedustelukone oli valmis. Tämän versio Max-Holste MH-1521 Broussard lienee kuuluisin Holsten koneista. Sen myynnin ehtyessä 1960-luvun alussa siitä kehitettiin MH 250 Super-Broussard-prototyyppi.


title: Max Holste

text: Holste suunnitteli vuonna 1959 Nord 260- ja Nord 262 -kuljetuslentokoneet.


title: Max Holste

text: Tehtaan koneita myytiin Ranskan asevoimille yli 300 kappaletta.


title: Max Holste

text: Tämän tehtaan toiminta muuntui vuonna 1961 Reims Aviation-yhtiöksi, joka on tehnyt tähän päivään asti Reimsin kaupungissa Ranskassa eräitä Cessnan lentokoneita lisenssivalmistuksena. Reims-nimellä koneita on tehty 1000 kappaletta.


title: Max Holste

text: Holste suunnitteli useita mäntämoottoreilla varustettuja lentokoneita. Max Holste oli luomassa Brasilian lentokoneteollisuutta toimien Embraer Bandeirante-lentokoneen suunnittelun johtajana.


title: Max Holste

text: Kun Holste palasi Brasiliasta Ranskaan, hänet kutsuttiin Kunnialegioonaan.


title: Chemin de fer Cartier

text: Chemin de fer Cartier eli Cartier Railway on Québec Cartier Mining Companyn tytäryhtiö, joka vastaa rautatieliikenteestä omistamallaan yhteensä noin 450 kilometrin mittaisella rataosalla Port-Cartierin satamasta Mont Wrightin kaivokselle sekä Lac Jeannineen johtavalla sivuradalla. Rautatien rakentaminen aloitettiin 1958 ja liikenne Port-Cartierin ja Lac Jeanninen välillä aloitettiin vuonna 1960. Mont Wrightiin johtava rataosuus avattiin liikenteelle 1970-luvulla.


title: Chemin de fer Cartier

text: Rautatie muodostaa muusta Kanadan rataverkosta täysin erillään olevan kokonaisuuden.


title: Chemin de fer Cartier

text: Yhtiön rautatiekalustoon käsittää 20 dieselveturia ja noin 1 200 malmivaunua, ja se kuljettaa noin 146 000 vaunukuormaa malmia vuosittain. Alun perin yhtiö aloitti liikennöinnin General Motorsin Electro-Motive Divisionin valmistamilla EMD GP9 -dieselvetureilla. Myöhemmin yhtiö hankki vetureita GP9-sarjan vetureiden korvaajiksi American Locomotive Companyltä. ALCon valmistamat veturit olivat liikenteessä 16. lokakuuta 2002 saakka. Yhtiön uudempi vetokalusto on General Electricin valmistamia GE AC4400W -sarjan dieselvetureita.


title: Basiliskin laulu

text:
Basiliskin laulu () on Patricia A. McKillipin vuonna 1998 ilmestynyt fantasiaromaani. Suomeksi kirja ilmestyi Kariston kustantamana 2008. Suomentaja on Natasha Vilokkinen. Teos oli ehdokkaana Mythopoeic-palkinnon saajaksi.
Kirjan kansikuvan on tehnyt Kinuko Y. Craft, joka sai siitä fantasiataiteilijoiden Chesley-palkinnon 1999 parhaana kovakantisen kirjan kansikuvana.


title: Minna Mustonen

text: Minna Mustonen (s. 26. heinäkuuta 1977) on suomalainen jalkapalloilija.


title: Minna Mustonen

text: Mustonen on urallaan pelannut Suomessa Käpylän Pallossa, Puistolan Urheilijoissa, Malmin Palloseurassa, Helsingin Jalkapalloklubissa ja FC Unitedissa. Hän voittanut Suomen cupin kahdesti vuosina 1996 ja 2005. Mustonen on pelannut myös Yhdysvalloissa muun muassa New York Powerissa, Carolina Couragessa ja Boston Renegadesissa sekä Ruotsissa Bälinge IF:ssä.


title: Minna Mustonen

text: Mustonen on pelannut Suomen naisten jalkapallomaajoukkueessa 67 maaottelua, joissa hän on tehnyt 7 maalia. Mustonen oli myös mukana Suomen joukkueessa 2005 EM-kisoissa ja pelasi kaikissa otteluissa.


title: Mr. Silla & Mongoose

text:
Mr. Silla & Mongoose on islantilainen yhtye. Sigurlaug Gísladóttir ja Magnús B. Skarphéðinsson perustivat yhtyeen vuonna 2005 Iceland Airwaves -nimisellä festivaalilla.
Pääosin elektronista ja kokeellista musiikkia sisältävä esikoisalbumi Foxbite julkaistiin vuonna 2007.
Sigurlaug Gísladóttir eli Mr. Silla on nykyisin myös toisen islantilaisen yhtyeen, múmin laulaja.


title: Markku Kuisma

text: Eero Markku Sakari Kuisma (s. 7. helmikuuta 1952 Hyvinkää) on suomalainen historioitsija ja filosofian tohtori, joka toimii Helsingin yliopiston Suomen ja Pohjoismaiden historian professorina. Hän on kirjoittanut toistakymmentä teosta Suomen taloushistoriasta, etenkin tilausteoksia yrityshistoriasta, mutta viime vuosina myös yleistajuisia kirjoja politiikan ja talouden rajamailta.


title: Markku Kuisma

text: Kuisma kirjoitti ylioppilaaksi vuonna 1971. Hän valmistui filosofian kandidaatiksi vuonna 1978 ja väitteli tohtoriksi Suomen ja Skandinavian historiasta Helsingin yliopistossa vuonna 1983. Hän työskenteli peruskoulun historian lehtorina Kotkassa vuosina 1975–1976 ja Suomen Akatemian tutkijana 1977–1982 sekä varttuneena tieteenharjoittajana 1992–1993 ja 2006–2007. Kuisma oli Outokumpu Oy:n historioitsija 1982–1984 ja päätoimittaja 1985–1986 sekä valtioneuvoston kanslian tutkija 1987–1988.


title: Markku Kuisma

text: Ennen nimitystään professoriksi vuonna 2001 Kuisma työskenteli Helsingin yliopiston Suomen ja Skandinavian/Pohjoismaiden historian assistenttina (1982), apulaisprofessorin viransijaisena (1984), virkaatekevänä professorina (1989–1991 ja 1995–1998) ja dosenttina (1984–2000). Vuosina 1999–2000 hän oli Turun yliopiston Suomen historian professori. Hän on Suomalaisen Tiedeakatemian jäsen vuodesta 2003.


title: Markku Kuisma

text: Kuisma on työskennellyt myös kirjallisuusarvostelijana Demari-lehdessä (1984–1990) ja Helsingin Sanomissa (1987–1994) sekä kolumnistina Kalevassa (2005–2010).


title: Markku Kuisma

text: Vuonna 2004 Kuisma sai Vuoden tiedekirja ja Vuoden historiateos -palkinnot teoksestaan "Kahlittu raha, kansallinen kapitalismi". Vuonna 2009 hän sai Suomen Tiedeseuran myöntämän Theodor Homénin palkinnon. Vuonna 2012 Kuisma sai tiedonjulkistamisen valtionpalkinnon sekä n tunnustuspalkinnon. Vuonna 2015 hän sai Kanava-palkinnon teoksesta "Venäjä ja Suomen talous 1700–2015".


title: Kuningas Gilgameš

text: Kuningas Gilgameš () on Robert Silverbergin romaani vuodelta 1984. Teos kertoo sumerilaisen Gilgameš-eepoksen nimihenkilön kuningas Gilgamešin tarinan. Suomeksi teos on ilmestynyt 2008 Vaskikirjojen kustantamana. Teos oli ehdolla vuoden 2009 Tähtifantasia-palkinnon saajaksi.


title: Heidi Kackur

text: Heidi Kackur (s. 31. lokakuuta 1978) on suomalainen jalkapalloilija.


title: Heidi Kackur

text: Kackur on urallaan pelannut Norrvalla FF:ssä, ruotsalaisessa Malmö FF:ssä ja FC Unitedissa, jossa hän voitti Suomen cupin 2001 ja mestaruuden 2002. Kackur on pelannut Suomen naisten jalkapallomaajoukkueessa 48 maaottelua, joissa hän on tehnyt 12 maalia. Hän oli myös mukana Suomen joukkueessa 2005 EM-kisoissa ja pelasi kaikissa otteluissa.


title: Sanna Talonen

text: Sanna Talonen (s. 15. kesäkuuta 1984) on suomalainen jalkapalloilija. Hän on ainoana suomalaisena jalkapalloilijana pelannut kolmessa aikuisten EM-lopputurnauksessa.


title: Sanna Talonen

text: Talonen edustaa ruotsalaista KIF Örebrota. Hän on aiemmin urallaan pelannut Ilveksessä, FC Hongassa, Helsingin Jalkapalloklubissa, ruotsalaisseura Bälingessä sekä Yhdysvalloissa Floridan osavaltionyliopiston joukkueessa.


title: Sanna Talonen

text: Talonen on pelannut syyskuun 2014 loppuun mennessä Suomen naisten jalkapallomaajoukkueessa 103 maaottelua, joissa hän on tehnyt 36 maalia. Vuoden 2005 EM-kilpailuissa hän tuli vaihtopelaajana kentälle kahdessa Suomen ottelussa. Vuoden 2009 EM-kilpailuissa hän tuli vaihtopelaajana kentälle kahdessa alkulohko-ottelussa sekä pelasi 75 minuuttia aloituskokoonpanon pelaajana puolivälieräottelussa Englantia vastaan. Vuoden 2013 EM-kilpailuissa hän pelasi Suomen kaikissa kolmessa ottelussa, joista yhdessä täydet minuutit ja yhdessä vaihtopelaajana.


title: Sanna Talonen

text: Talonen valmistui helmikuussa 2014 Örebron yliopistosta koneinsinööriksi muotoiluun ja tuotekehittelyyn erikoistuneena.


title: Kihlauskylpylä

text: Kihlauskylpylä eli Drittelin herrasväki kesää viettämässä on vuonna 1924 valmistunut suomalainen mykkäkomedia, jonka ohjasi Yrjö Nyberg (myöh. Norta). Elokuvan ensi-ilta oli 15. joulukuuta 1924 Edison-teatterissa Helsingissä.


title: Kihlauskylpylä

text: Elokuvaa kuvattiin Turussa ja Naantalissa Naantalin merikylpylässä ja Luonnonmaalla.


title: Laura Leighton

text: Laura Leighton, alkujaan Miller, (s. 24. heinäkuuta 1968 Iowa City) on yhdysvaltalainen näyttelijä. Hän esiintyi 1990-luvulla Sydney Andrewsin roolissa "Melrose Place" -sarjassa. Vuodesta 2010 lähtien hän on näytellyt "Valehtelevat viettelijät" -sarjassa Hanna Marinin äitiä, Ashley Marinia.


title: Laura Leighton

text: Leighton oli vuonna 1995 ehdolla Golden Globen saajaksi roolistaan "Melrose Placessa".


title: Laura Leighton

text: Leighton meni vuonna 1998 naimisiin näyttelijäkollegansa Doug Savantin kanssa. Heillä on kaksi yhteistä lasta, joiden lisäksi perheeseen kuuluu kaksi lasta Savantin aiemmasta avioliitosta.


title: Linda Lindqvist

text: Linda Linqvist (s. 3. tammikuuta 1980) on suomalainen jalkapalloilija.


title: Linda Lindqvist

text: Lindqvist on urallaan pelannut Sibbo-Vargarnassa, Tikkurilan Palloseurassa, Helsingin Jalkapalloklubissa ja FC Hongassa. Hän on voittanut Suomen-mestaruuden kahdesti HJK:ssa ja kerran Hongassa sekä Suomen cupin kahdesti HJK:ssa.


title: Linda Lindqvist

text: Lindqvist on pelannut Suomen naisten maajoukkueessa 12 maaottelua. Hän oli myös mukana Suomen joukkueessa 2005 EM-kisoissa, mutta hän ei pelannut yhtään ottelua.


title: Sanna Malaska

text: Sanna Malaska (s. 6. huhtikuuta 1983) on suomalainen entinen jalkapalloilija.


title: Sanna Malaska

text: Malaska edusti urallaan ruotsalaista Sunnanå SK:ta, espanjalaista Transportes Alcainea, norjalaista Amazon Grimstadia ja Helsingin Jalkapalloklubia, jossa hän on voittanut kolme Suomen mestaruutta sekä Suomen cupin kahdesti.


title: Sanna Malaska

text: Malaska pelasi Suomen naisten jalkapallomaajoukkueessa 37 maaottelua, joissa hän teki kaksi maalia. Malaska oli myös mukana Suomen joukkueessa 2005 EM-kisoissa ja pelasi kolmessa ottelussa.


title: Heidi Lindström

text: Heidi Lindström (s. 30. marraskuuta 1981) on suomalainen jalkapalloilija.


title: Heidi Lindström

text: Lindström edustaa espoolaista FC Honkaa. Tätä aiemmin hän pelasi 19 kautta peräkkäin Helsingin Jalkapalloklubin paidassa. HJK:ssa hän voitti kuusi Suomen mestaruutta vuosina 1997–2001 ja 2005. Aiemmin urallaan hän on pelannut myös Pallo-Pojissa. Lindström on pelannut Suomen naisten jalkapallomaajoukkueessa 21 maaottelua. Lindström oli myös mukana Suomen joukkueessa 2005 EM-kisoissa ja pelasi yhdessä ottelussa.


title: Jessica Lagerblom

text: Jessica Lagerblom (ent. Thorn, s. 16. joulukuuta 1981 Kaarina) on suomalainen aktiiviuransa päättänyt jalkapalloilija.


title: Jessica Lagerblom

text: Lagerblom pelasi urallaan Pargas Idrottsföreningissä, Turun Pyrkivässä, ruotsalaisessa Älvsjö AIK:ssa, FC Unitedissa ja Helsingin Jalkapalloklubissa. Hän voitti Unitedissa mestaruuden ja Suomen cupin 2004 sekä HJK:ssa mestaruuden 2005.


title: Jessica Lagerblom

text: Lagerblom pelasi Suomen naisten jalkapallomaajoukkueessa 33 maaottelua, joissa hän teki yhden maalin. Thorn oli myös mukana Suomen joukkueessa 2005 EM-kisoissa ja pelasi kaikissa otteluissa.


title: Jessica Lagerblom

text: Pelaajauransa jälkeen Lagerblom on toiminut fysioterapeuttina ja Yle Sportenin asiantuntijakommentaattorina.


title: Heidi Ahonen

text: Heidi Ahonen (s. 25. maaliskuuta 1984 Kerava) on suomalainen jalkapalloilija.


title: Heidi Ahonen

text: Ahonen on pelannut urallaan Tikkurilan Palloseurassa, AC Vantaassa, Malmin Palloseurassa, Helsingin Jalkapalloklubissa ja Puistolan Urheilijoissa. Hän on pelannut Suomen naisten jalkapallomaajoukkueessa 13 maaottelua, ja oli myös mukana Suomen joukkueessa 2005 EM-kisoissa. Ahonen ei kuitenkaan päässyt turnauksessa kentälle yhdessäkään ottelussa.


title: Virva Junkkari

text: Virva Junkkari (s. 14. lokakuuta 1977) on suomalainen jalkapalloilija.


title: Virva Junkkari

text: Maalivahtina pelaava Junkkari on edustanut urallaan Suomessa Vantaan Jalkapalloseuraa, Tikkurilan Palloseuraa, Malmin Palloseuraa ja Helsingin Jalkapalloklubia, jossa hän voitti mestaruuden neljästi ja Suomen cupin kolmesti. Hän on voittanut myös Italian mestaruuden SS Laziossa.


title: Virva Junkkari

text: Junkkari on pelannut Suomen naisten jalkapallomaajoukkueessa 15 maaottelua. Junkkari oli myös mukana Suomen joukkueessa 2005 EM-kisoissa, mutta hän ei pelannut yhtään ottelua.


title: Unohdettu Ombria

text: Unohdettu Ombria () on Patricia A. McKillipin vuonna 2002 ilmestynyt fantasiaromaani. Kirja on ilmestynyt suomeksi Kariston kustantamana Natasha Vilokkisen käännöksenä vuonna 2006.


title: Unohdettu Ombria

text: Romaani voitti World Fantasy -palkinnon ja Mythopoeic-palkinnon 2003. Suomennos oli Tähtifantasia-palkintoehdokkaana 2006.


title: Unohdettu Ombria

text: Kirjan kansikuvan on tehnyt Kinuko Y. Craft.


title: Suvinen satu

text: Suvinen satu on vuonna 1925 valmistunut suomalainen mykkäelokuva, jonka ohjasi Erkki Karu. Elokuvan ensi-ilta oli 9. maaliskuuta 1925 Astoria-, Pallas- ja Civis-teattereissa Helsingissä.


title: Suvinen satu

text: Elokuvaa kuvattiin Suomi-Filmin Vironkadun studiolla Helsingissä ja Aulangolla Hämeenlinnan lähellä.


title: Pohjalaisia (vuoden 1925 elokuva)

text: Pohjalaisia on vuonna 1925 valmistunut suomalainen mykkäelokuva, jonka ohjasi Jalmari Lahdensuo. Elokuva pohjautuu Artturi Järviluoman tekijännimellä julkaisemaan samannimiseen näytelmään vuodelta 1914. Elokuvan ensi-ilta oli 16. marraskuuta 1925 Arkadia-, Edison-, Pallas- ja Bio-Bio-teattereissa Helsingissä.


title: Pohjalaisia (vuoden 1925 elokuva)

text: Elokuvaa kuvattiin Suomi-Filmin Vironkadun studiolla Helsingissä ja kesällä 1925 Alahärmässä ja Lapualla.


title: Pohjalaisia (vuoden 1925 elokuva)

text: Elokuvaa restauroitiin vuonna 2012 KAVAssa ja musiikin sävelsi ja sovitti Kalevi Kiviniemi.


title: XXI

text: XXI on ranskalainen aikakauslehti, joka on perustettu 2008. Sen kustantaja on Laurent Beccaria ja toimituspäällikkö Patrick de Saint Exupery.


title: XXI

text: Se ilmestyy neljä kertaa vuodessa, ja se on vuodessa päässyt myydyimpien julkaisujen joukkoon; levikki on 35 000. Lyhyessä ajassa lehti tuottaa jo voittoa pelkästään tilausten ja irtonumeromyynnin tuotoilla, ilman mainoksia. Jokainen lehti sisältää sarjakuvana toteutetun reportaasin. Lehti pitää esikuvinaan amerikkalaisia laatulehtiä Vanity Fair, The New Yorker ja The Atlantic Monthly.


title: XXI

text: Lehden julkaisuyhtiön osakkaana on kustantaja Les Arènes.


title: Supergan lento-onnettomuus

text: Supergan lento-onnettomuus tapahtui 4. toukokuuta 1949 Supergan kukkulalla lähellä Torinoa, Italiassa. Onnettomuudessa kuoli koko jalkapalloseura AC Torinon joukkue. Joukkue oli palaamassa ottelumatkalta Lissabonista, Portugalista.


title: Supergan lento-onnettomuus

text: Torino oli 1940-luvulla Italian johtava jalkapalloseura. Sen tuon ajan joukkuetta kutsuttiin nimellä "Grande Torino". Sen pelaajat muodostivat myös Italian maajoukkueen rungon. Torino oli voittanut ennen Serie A:n kautta neljä edellistä Italian mestaruutta. Torino olisi luultavasti voittanut myös vuoden 1949 mestaruuden ilman onnettomuutta. Joukkueella oli jäljellä enää neljä ottelua ennen sarjan päätöstä. Italian jalkapalloliitto myönsi mestaruuden Torinolle jälkikäteen.


title: Supergan lento-onnettomuus

text: Torino oli kutsuttu Lissaboniin pelaamaan ystävyysottelua Benficaa vastaan. Ottelu pelattiin Benfican Francisco Ferreiran kunniaksi.


title: Supergan lento-onnettomuus

text: Onnettomuuden syy oli huono näkyvyys. Lentokone törmäsi huonossa säässä Supergan basilikan kukkulaan. Lentoa operoiva lentoyhtiö oli Avio Linee Italiane ja lentokone oli Fiat G.212. Onnettomuudessa kuolivat kaikki 31 lentokoneessa ollutta henkilöä. Loukkaantuneena ollut Sauro Tomà oli joukkueen pelaajista ainoa, joka ei ollut lennolla.


title: Alan Kotok

text: Alan Kotok (marraskuussa 1941 Philadelphia – 26. toukokuuta 2006 Cambridge, Massachusetts, Yhdysvallat ) oli yhdysvaltalainen tietokoneinsinööri. Hän työskenteli yli 30 vuotta Digital Equipment Corporationilla toimien muun muassa PDP-10-tietokonearkkitehtuurin pääsuunnittelijana. Eläkkeelle siirryttyään hän toimi World Wide Web Consortiumin apulaispuheenjohtajana. Hänen meriitteihinsä luetaan myös osuus varhaisen Spacewar-tietokonepelin ja joystickin kehityksessä.


title: Alan Kotok

text: Kotok oli hyvin kiinnostunut kaikenlaisista teknisistä asioista ja puuhasteli nuorempana muun muassa pienoisrautateiden parissa. Lisäksi hän piti urkumusiikista.


title: Jarmo Kunnas

text: Jarmo Juha Kunnas (7. heinäkuuta 1937 Helsinki – 22. heinäkuuta 1976) oli suomalainen yleisurheilija, jonka päälaji oli kuulantyöntö.


title: Jarmo Kunnas

text: Kunnas sijoittui Belgradin EM-kilpailuissa 1962 kuulantyönnössä 12:nneksi tuloksella 17,06. Hän edusti seuratasolla huippuvuosinaan Tampereen Pyrintöä ja Helsingin Kisa-Veikkoja. Hän voitti Suomen mestaruuden vuosina 1960 ja 1962 sekä SM-hopeaa vuonna 1959. Hän ylitti ensimmäisenä suomalaisena kuulantyöntäjänä 17 metrin rajan Tampereella heinäkuussa 1959. Hänen pisimmät työntönsä olivat ulkoradoilla 18,34 metriä vuonna 1969 sekä sisäradoilla 18,52 metriä vuonna 1975. Vuosina 1956–1957 hän voitti 4 × 100 metrin viestijuoksussa nuorten Suomen mestaruuden.


title: Jarmo Kunnas

text: Professori Tarmo Kunnas on hänen veljensä.


title: Fight to Survive

text: Fight to Survive on yhdysvaltalaisen hardrockyhtye White Lionin debyyttialbumi vuodelta 1985. Hiteiksi levyltä nousivat kappaleet "Broken Heart", "Cherokee" ja "Fight to Survive". Albumi ei ollut menestys ja levyä myytiin vain hieman yli 20 000 kappaletta. Broken Heartista kuvattiin myös video, jonka alussa laulaja Mike Trampin tyttöystävä on kirjoittanut peiliin huulipunalla ""Goodbye"" ja lähtenyt. Tramp herää ja huomaa tekstin, jonka jälkeen heittää peiliä puhelimella ja se särkyy.


title: Superga

text: Superga on kukkula lähellä Torinoa, Italiaa.


title: Superga

text: Kukkulalla sijaitsee Supergan basilika. Siellä tapahtui Supergan lento-onnettomuus vuonna 1949.


title: Tammer-Kyykkä

text: Tammer-Kyykkä on perinteikäs tamperelainen kyykkäseura, joka on voittanut useita Suomen Kyykkäliiton mestaruuksia sekä joukkuekyykässä että yksilöpelissä. Tammer-Kyykän kotikenttänä toimii Tampereen Eteläpuiston kenttä. Seuran toiminta on kaikille kiinnostuneille avointa.


title: Tammer-Kyykkä

text: Seuran jäsen Veli-Pekka Ehoniemi on pelannut Suomen kyykkämaajoukkueessa ja voittanut yksilökyykän maailmanmestaruuden vuonna 2004 Ukrainan pääkaupungissa Kiovassa.


title: Joyce

text: Joyce voi viitata seuraaviin:


title: Kazumi Totaka

text: Kazumi Totaka () (s. 23. elokuuta 1967) on japanilainen säveltäjä ja ääninäyttelijä. Hän on säveltänyt musiikkia moneen Nintendon julkaisemaan peliin, kuten "Mario Paint" ja "Animal Crossing". Hänen äänirooleistaan kuuluisin on Mario-pelisarjan Yoshin ääni.


title: Kazumi Totaka

text: Totaka on toiminut Animal Crossing -pelisarjan äänisuunnittelijana. Pelissä esiintyvä kitaraa soittava koirahahmo, K.K. Slider, japaniksi Totakeke (とたけけ) on tavallaan Totakan vastine pelimaailmassa.


title: Kazumi Totaka

text: Eräs Totakan säveltämistä melodianpätkistä on piilotettu useimpiin peleihin, joiden parissa hän on työskennellyt. Ensimmäisen kerran se kuultiin "Mario Paint"issa; "Animal Crossing"-peleissä K.K. Slider soittaa sen, jos häntä pyytää soittamaan kappaleen "K.K. Song".


title: Esko Mannermaa

text: Esko Valto Mannermaa (21. huhtikuuta 1916 Viipuri – 23. elokuuta 1975 Helsinki) oli suomalainen näyttelijä.


title: Esko Mannermaa

text: Mannermaa aloitti näyttelijäuransa Viipurin ja Tampereen teattereissa 1930-luvulla. Lisäksi Mannermaa toimi Filmistudion lyhytelokuvien suunnittelijana 1940-luvulla ja selostajana 1960-luvulle saakka. Mannermaa siirtyi 1950-luvulla näyttelijäksi Helsingin kaupunginteatteriin, missä näytteli kuolemaansa saakka.


title: Esko Mannermaa

text: Mannermaa näytteli urallaan 18 elokuvassa vuosina 1940–1971 ja lukuisissa televisio-ohjelmissa ja -elokuvissa, mutta myös useissa radiokuunnelmissa. Mannermaan debyyttirooli oli Fritsu Rantamon osa kepeässä komediassa "Herra johtajan "harha-askel"" (1940). Hänen tunnetuimpia elokuvaroolejaan olivat patruunan osa elokuvassa "Kaunis Kaarina" (1955), kamreeri Brynolf Pedantziuksen osa elokuvassa "Ihana seikkailu" (1962) sekä roolit Komisario Palmu-elokuvissa. Viimeiseksi elokuvaksi jäi Maunu Kurkvaaran "Kujanjuoksu" (1971), missä Mannermaalla oli apulaispäällikkö Rannan rooli.


title: Esko Mannermaa

text: Mannermaa oli vuosina 1941–1958 naimisissa Elina Vänttisen kanssa ja vuosina 1958–1975 näyttelijä Hillevi Lagerstamin kanssa. Mannermaa kuoli 23. elokuuta 1975 Helsingissä 59 vuoden ikäisenä.


title: Esko Mannermaa

text: Mannermaa sai Pro Finlandia -mitalin vuonna 1972.


title: Joyce (laulaja)

text: Joyce eli Joyce Silveira Moreno (s. 31. tammikuuta 1948) on brasilialainen laulaja, kitaristi ja säveltäjä.


title: Joyce (laulaja)

text: Joyce aloitti uransa 1960-luvun lopulla, ja sen jälkeen hän on levyttänyt yli 20 sooloalbumia ja ollut mukana lukemattomilla muiden artistien levyillä, kuten Elis Regina, Toninho Horta, Vinícius de Moraes ja Yoko Kanno. 2000-luvulla hän on tehnyt paljon yhteistyötä João Donaton kanssa. Joycen työtä on usein verrattu alkuvaiheen yhdysvaltalaiseen fuusiojazziin.


title: Joyce (laulaja)

text: Hän innostui musiikista kuunnellessaan veljensä kitaransoittoa ja toisaalta myös Ella Fitzgeraldia, Miles Davisia ja Billie Holidayta. Hän pääsi helposti mukaan musiikkipiireihin saatuaan jo lapsena paljon kannustusta.


title: Joyce (laulaja)

text: Joyce käyttää musiikistaan nimitystä "MCB" (brasilialainen luova musiikki) eikä MPB, brasilialainen kansanmusiikki. Hän on tehnyt nauhoituksia elokuviin ja televisiolle ja on ollut "Cantos do Rio" -televisio-ohjelman vetäjänä.


title: Joyce (laulaja)

text: Hän on kirjoittanut muistelma "Fotografei Você na Minha Rolleyflex." Kirjassaan hän käsittelee kokemuksiaan bossa novan ja MPB:n suuntauksissa ja tarjoaa kiinnostavan muotokuvan monista muusikkotovereista, kuten João Gilbertosta.


title: Joyce (laulaja)

text: Hän on tehnyt yhteistyötä Yoko Kannon kanssa ensimmäisellä animealbumilla Wolf's Rain.


title: Joyce (laulaja)

text: Joyce on naimisissa rumpali Tutty Morenon kanssa, joka soittaa hänen yhtyeesään. Hänen tyttäristään kaksi, Clara Moreno ja Ana Martins, on myös laulajia.


title: Joyce (laulaja)

text: Joyce vieraili ensi kerran Suomessa vuonna 2009, jolloin hän esiintyi yhtyeensä kanssa Vantaan Frutas Tropicales -festivaalilla.


title: Anne Piquereau

text: Anne Piquereau (s. 15. kesäkuuta 1964 Poitiers, Vienne, Ranska) on entinen ranskalainen yleisurheilija, jonka päälaji oli pika-aitajuoksu.


title: Anne Piquereau

text: Piquereau saavutti neljä sisäratojen arvokisamitalia 60 metrin aitajuoksussa. Pariisin MM-hallikilpailuissa 1985 hän saavutti pronssia ajalla 8,10 s; välierissä hän juoksi ajan 8,00 s. Sevillan MM-hallikilpailuissa 1991 hän sijoittui viidenneksi. EM-hallikilpailuissa hän sijoittui kahdeksanneksi Göteborgissa 1984 ajalla 8,76 s, saavutti pronssia Pireuksessa 1985 ajalla 8,03 s ja hopeaa Madridissa 1986 ajalla 7,89 s, sijoittui neljänneksi sekä Liévinissä 1987 ajalla 8,05 s että Glasgow'ssa 1990 ajalla 8,02 s ja saavutti vielä pronssia Pariisissa 1994 ajalla 7,91 s.


title: Anne Piquereau

text: Ulkoratojen arvokilpailuissa Piquereau ylsi kahdesti 100 metrin aitajuoksussa loppukilpailuun. Stuttgartin EM-kilpailuissa 1986 hänet hylättiin välierissä; alkuerässään hän oli juossut ajan 12,96 s. Rooman MM-kilpailuissa 1987 hän sijoittui loppukilpailussa viidenneksi ajalla 12,82 s. Soulin 1988 olympialaisissa hän keskeytti toisissa alkuerissä. Splitin EM-kilpailuissa 1990 hän karsiutui välierissä ajalla 13,08 s ja välieriin hänen tiensä päättyi myös Tokion MM-kilpailuissa 1991 (loppuaika 13,02 s) ja Barcelonan 1992 olympialaisissa (loppuaika 13,22 s). Helsingin EM-kilpailuissa 1994 hän sijoittui loppukilpailussa kahdeksanneksi ajalla 13,25 s; välierissä hän oli juossut ajan 12,93 s. Göteborgin MM-kilpailuissa 1995 hän karsiutui välierissä ajalla 13,09 s. Maailmancupissa hän sijoittui 100 metrin aitajuoksussa toiseksi vuonna 1992.


title: Anne Piquereau

text: Anne Piquereau voitti Ranskan mestaruuden 100 metrin aitajuoksussa vuosina 1988, 1992 ja 1994. Sisäradoilla hän voitti Ranskan mestaruuden 60 metrin aitajuoksussa vuosina 1985–1987 ja 1990.


title: Isokaijanen

text: Isokaijanen, aikaisemmalta nimeltään tarantiinipapukaija ("Agapornis taranta") on kaijojen heimoon kuuluva afrikkalainen lintulaji. Sitä esiintyy Eritrean ja Etiopian alueilla. Lintu on vihertävä, ja sen siivissä ja pyrstössä on mustaa. Koiraan naama sekä päälaki ovat punertavat. Isokaijanen on suurikokoinen, aikuisena 17 senttiä pitkä ja 48 gramman painoinen. Se elää pensaikoissa ja metsänreunoissa, joissa se syö hedelmiä ja siemeniä.


title: Isokaijanen

text: Laji on suosittu häkkilintu. Sen holotyypin kuvaili Stanley Tarantasta Etiopiasta 1814.


title: Groombridge 34

text: Groombridge 34 on Andromedan tähdistössä 11,6 valovuoden päässä Maasta sijaitseva kaksoistähti, jonka molemmat komponentit ovat punaisia kääpiöitä, jotka ovat noin 147 astronomisen yksikön päässä toisistaan. Kirkkaammasta Groombridge 34:stä käytetään lyhennettä GX And ja toisesta GQ And.


title: Farida Fatès

text: Farida Fatès (o.s. Zigha, s. 2. helmikuuta 1962 Duquesne, Algeria) on entinen ranskalainen kestävyysjuoksija.


title: Farida Fatès

text: Fatès sijoittui Helsingin EM-kilpailuissa 1994 seitsemänneksi 3 000 metrin juoksussa uransa parhaalla ajalla 8.46,04. Hän osallistui myös 1 500 metrin juoksuun mutta karsiutui alkuerissä. Stuttgartin MM-kilpailuissa 1993 hän karsiutui 3 000 metrin juoksun alkuerissä ja Atlantan 1996 olympialaisissa 10 000 metrin juoksun alkuerissä. Sisäratojen MM-kilpailuissa 1997 Pariisissa hän sijoittui 3 000 metrin juoksussa seitsemänneksi ajalla 8.54,98.


title: Farida Fatès

text: Maastojuoksun MM-kilpailuissa Fatès saavutti joukkuepronssia vuonna 1993. Henkilökohtaisella matkalla hän sijoittui 59:nneksi vuonna 1990, 42:nneksi vuonna 1991, kahdeksanneksi sekä vuonna 1993 että 1994, 14:nneksi vuonna 1996 sekä 34:nneksi vuonna 1997. Maastojuoksun EM-kilpailuissa hän sijoittui 14:nneksi ja saavutti joukkuekilpailussa hopeaa Alnwickissa vuonna 1994.


title: Farida Fatès

text: Farida Fatès voitti Ranskan mestaruuden 1 500 metrin juoksussa vuonna 1990, 3 000 metrin juoksussa vuosina 1989 ja 1994, 5 000 metrin juoksussa vuonna 1996 sekä maastojuoksussa vuosina 1990, 1996 ja 1997. Vuonna 1994 hän juoksi 5 000 metrillä Ranskan ennätyksen 15.16,41 alittaen Annette Palluyn vanhan ennätyksen 0,03 sekunnilla.


title: Espanjan jalkapalloilun ennätyksiä

text: Tällä sivustolla on Espanjan jalkapalloilun ennätyksiä.


title: Espanjan jalkapalloilun ennätyksiä

text: Ennätykset on laskettu kaudesta 1928–1929 alkaen, jolloin Primera Divisiónia pelattiin ensimmäisen kerran.Ennätykset on laskettu vuodesta 1902 alkaen, jolloin Copa del Rey pelattiin ensimmäisen kerran.


title: Joey Luumäki

text: Joey Luumäki (oik. Jorma Walter Konkola, s. 1961) on suomalainen ramopunk-muusikko. Hän on tullut tunnetuksi tyylinsuunnan merkittävimpiin kuuluvan Ne Luumäet -yhtyeen laulajana. Taiteilijanimensä hän on saanut yhtyeen esikuvan Ramonesin laulajan Joey Ramonen mukaan. Ne Luumäet -yhtyeen lopetettua toimintansa Joey Luumäki on säveltänyt uutta materiaalia ja esiintynyt silloin tällöin soolokeikoilla. Hän on myös vieraillut eri ramopunk-yhtyeiden levyillä.


title: Joey Luumäki

text: Joey Luumäki on yksi vuosina 1985–1993 aktiivisesti toimineen ja erityisesti 1990-luvun alussa suureen suosioon nousseen Ne Luumäet -yhtyeen perustajista. Hän oli merkittävässä roolissa yhtyeen sanoitus- ja sävellystyössä. Laulamisen lisäksi hän soitti keikoilla akustista kitaraa balladeissa. Studiossa hän soitti myös Ne Luumäkien harvinaiset kosketinsoitinosuudet.


title: Joey Luumäki

text: Vuonna 2008 Joey Luumäki perusti uuden ramopunk-yhtyeen Joey Luumäki & Tappajatomaatit, jossa soittaa rumpuja Ne Luumäet-yhtyeen jäsen Kaide Luumäki. Yhtye julkaisi 2009 EP:n nimeltä "Elämä on Punk" ja 2010 esikoisalbuminsa Villi itä .


title: Pierre Alard

text: Pierre Alard (17. syyskuuta 1937 Bordeaux, Gironde, Ranska – 13. tammikuuta 2019 Luçon) oli ranskalainen yleisurheilija, jonka päälaji oli kiekonheitto.


title: Pierre Alard

text: Alard edusti maataan neljissä arvokisoissa mutta ei kertaakaan selviytynyt karsinnasta loppukilpailuun. Melbournen 1956 olympialaisissa hän karsiutui tuloksella 46,18 m, Tukholman EM-kilpailuissa 1958 tuloksella 45,94 m, Rooman 1960 olympialaisissa tuloksella 51,02 m ja Belgradin EM-kilpailuissa 1962 tuloksella 49,96 m.


title: Pierre Alard

text: Ranskan mestaruuden 181-senttinen ja aktiivivuosinaan 107 kiloa painanut Alard voitti vuosina 1956, 1959–1965 ja 1967–1969. Hän paransi maansa ennätystä kahdeksan kertaa vuosina 1959–1962: kesäkuussa 1959 hän vei ennätyksen Serge Grisonilta tuloksellaan 52,25 m ja syyskuussa 1962 hän heitti viimeisen ennätyksensä 55,32 m, jonka ylitti Raymond Baché vasta vuonna 1969.


title: Hans von Boetticher

text: Hans von Boetticher (30. elokuuta 1886 – 20. tammikuuta 1958) oli saksalainen eläintieteilijä, jonka tutkimusalaa olivat hyönteiset ja linnut.


title: Hans von Boetticher

text: Boetticher oli oppiarvoltaan tohtori ja toimi Coburgin museon johtajana. Hän luokitteli lintuja niiden morfologisten, eliömaantieteellisten ja fylogenisten ominaisuuksien mukaan. Hän tutki etenkin sorsia, hanhia, turakoja, papukaijoja, kyyhkyjä ja merilintuja. Hän nimesi amazoniantavin suvun "Amazonetta", sepelsorsan suvun "Specularis" ja preeriapöllön ("Athene cunicularia") alalajin "pichinchae".


title: Anastasio Alfaro

text: Anastasio Alfaro (16. helmikuuta 1865 Alajuela, Costa Rica − 20. tammikuuta 1951) oli costaricalainen eläintieteilijä, geologi ja tutkimusmatkailija.


title: Anastasio Alfaro

text: Alfaro opiskeli Santo Tomasin yliopistossa. Hän toimi Costa Rican kansallismuseon johtajana.


title: Anastasio Alfaro

text: Alfaro nimesi linnuista ruskohelmipöllön ("Aegolius ridgwayi") Robert Ridgwayn kunniaksi.


title: Jorma Kajava

text: Jorma Kalervo Kajava on tekniikan lisensiaatti ja toiminut tietoturva-alan tutkimusprofessorina Lapin yliopistossa 2005–2007. Hän on toiminut aiemmin Oulun yliopiston tietojenkäsittelytieteen laitoksella lehtorina vuodesta 1988 lähtien ja määräaikaisena professorina vuosina 2000–2002. Hän on toiminut osa-aikaisena toimitusjohtajana Oulun Tietotekniikka Oy:ssä.


title: Seiichi Shimokōriyama

text: Seiichi Shimokōriyama (, s. 1883) oli japanilainen lintutieteilijä.


title: Seiichi Shimokōriyama

text: Shimokōriyama oli tohtori Akira Iizukan oppilas. Hän valmistui Tokion yliopiston opettajankoulutuslaitokselta 1904. Vuonna 1911 hän matkusti tutkimaan Korean linnustoa ja kirjoitti pääosan käsikirjoituksesta teokseen "Hand-List of the Birds of Korea" (1914). Teoksen tekijöiksi mainitaan Iizuka, prinssi Nobusuke Takatsukasa, markiisi Nagamichi Kuroda ja Shimokōriyama. Muut kolme kirjoittajaa eivät ilmeisesti olleet tutustuneet käsikirjoitukseen, sillä pian teoksen ilmestymisen jälkeen he esittivät siihen korjauksia. Alkuperäisessä teoksessa esiteltiin 309 lintulajia ja korjausten jälkeen lajimääräksi jäi 295.


title: Seiichi Shimokōriyama

text: Shimokōriyama jatkoi lintujen keräämistä vuosina 1915–1917 ja perusti Soulissa sijainneen LiWongin palatsin museon nahkakokoelman. Hän keräsi lintuja yhdessä konservaattori Naotarō Tōdan kanssa. Lokakuussa 1917 Shimokōriyama julkaisi luettelon Soulin museon lintukokoelmasta "A List of the Birds in the Seoul Museum". Luettelossa mainitaan 318 Koreassa tavattua lintulajia. Tämän jälkeen hän ei enää tehnyt maastotutkimuksia, vaan vetäytyi LiWongin palatsin puutarhuriksi, ja yleni puutarhojen johtajaksi 1928.


title: Sauro Tomà

text: Sauro Tomà (s. 4. joulukuuta 1925 La Spezia, Italia) on italialainen entinen jalkapalloilija.


title: Sauro Tomà

text: Tomà oli pelipaikaltaan puolustaja. Hän edusti vuosina 1945–1955 Vogheraa, Speziaa, Torinoa, Bresciaa ja Baria. Tomà oli yksi Torinon 1940-luvun suurjoukkueen eli "Grande Torinon" pelaajista. Hän voitti Torinon riveissä Italian-mestaruuden vuosina 1948 ja 1949.


title: Sauro Tomà

text: Tomà jäi ainoana Torinon pelaajana henkiin Supergan lento-onnettomuuden jälkeen. Hän ei osallistunut matkalle loukkaantumisen vuoksi.


title: Stanton Friedman

text: Stanton Terry Friedman (s. 29. heinäkuuta 1934) on yhdysvaltalainen ufologi. Hän valmistui Chicagon yliopistosta 1955. ja toimi 14 vuotta ydinfyysikkona yhtiöissä:General Electric, General Motors, Northrop Grumman Electronic Systems, TRW|TRW Systems, Aerojet General Nucleonics ja McDonnell Douglas.


title: Stanton Friedman

text: Friedman oli virallisena tutkijana Roswellin tapauksessa.


title: Stanton Friedman

text: SETI-ohjelmasta hänellä on poikkeava näkökanta.


title: Stanton Friedman

text: 1968 Friedman esitti kongressin edustajainhuoneessa, että UFOt ovat totta.


title: Stanton Friedman

text: Kaksi argumenttia


title: Honkilahden vaakuna

text: Honkilahden vaakuna on saanut aiheensa kunnan maantieteestä. Siika viittaa runsaskalaiseen Pyhäjärveen, ja alueen metsiköt ovat kuusivaltaisia.


title: Honkilahden vaakuna

text: Vaakunan selitys on ”hopeakentässä vihreä kuusi, sen alla vihreä, aaltokoroinen tyviö, jossa hopeinen uiva siika”. Vaakunan on suunnitellut Gustaf von Numers, ja se vahvistettiin käyttöön 12. maaliskuuta 1951. Vaakuna muuttui epäviralliseksi 1970, kun Honkilahti liitettiin Euran kuntaan.


title: Speakerboxxx/The Love Below

text: Speakerboxxx/The Love Below on OutKast-yhtyeen viides studioalbumi ja yksi kaikkien aikojen menestyneimmistä hip hop -levyistä. Albumi voitti vuonna 2004 kaksi Grammy-palkintoa vuoden parhaasta albumista (ensimmäinen palkinnon voittanut rap-albumi) sekä parhaasta rap-albumista. "Speakerboxxx/The Love Below" myi Yhdysvalloissa 5,5 miljoonaa kappaletta (yksittäisiä levyjä 11 miljoonaa), mikä oikeutti timanttilevyyn tai 11-kertaiseen platinalevyyn.


title: Speakerboxxx/The Love Below

text: "Speakerboxxx/The Love Below" sisältää kaksi erillistä levyä, joista "Speakerboxxx" on Big Boin ja "The Love Below" André 3000:n käsialaa. "The Love Below" on levyistä selvästi pidempi, 78 minuutin kesto verrattuna "Speakerboxxxin" 56 minuuttiin. Albumilla vierailevia artisteja ovat muun muassa Jay-Z ja Ludacris. "Speakerboxxxin" tyyli on puhdasta, mutta kokeilevaa hip hopia. "The Love Below" puolestaan sisältää piirteitä funkista, ja André 3000:n lauluosuudet ovat puhtaampia kuin perinteisessä rap-musiikkissa .


title: Speakerboxxx/The Love Below

text: Albumilta julkaistiin viisi singleä: Hey Ya!, Ghetto Musick, Prototype, Roses ja The Way You Move.


title: Speakerboxxx/The Love Below

text: Tuottajat on merkitty seuraavilla yläviitteillä: (a) Big Boi, (b) André 3000, (c) Mr. DJ, (d) Carl Mo & Big Boi, (e) Cutmaster Swiff, (f) Big Boi & Mr. DJ.


title: Speakerboxxx/The Love Below

text: André 3000 yksin kappaleiden tuottaja, paitsi kappaleen "Roses", jota oli tuottamassa myös Dojo5.


title: QCM

text: QCM voi tarkoittaa ainakin seuraavia:


title: Anneli Aejmelaeus

text: Anneli Pirjo Marjukka Aejmelaeus (o.s. "Halonen", s. 18. syyskuuta 1948 Mikkeli) on Helsingin yliopiston Vanhan testamentin sekä Lähi-idän kulttuurin ja kirjallisuuden professori maaliskuusta 2009.


title: Anneli Aejmelaeus

text: Aejmelaeus kirjoitti ylioppilaaksi Helsingin Tyttönormaalilyseosta vuonna 1969. Hän valmistui teologian maisteriksi Helsingin yliopistosta vuonna 1972 ja lisensiaatiksi vuonna 1979. Aejmelaeus väitteli teologian tohtoriksi vuonna 1982. Vuonna 1983 hänet nimitettiin Vanhan testamentin eksegetiikan dosentiksi. Suomen evankelis-luterilaisen kirkon papiksi Aejmelaeus vihittiin vuonna 1988.


title: Anneli Aejmelaeus

text: Vuosina 1974–1978 Aejmelaeus työskenteli heprean tuntiopettajana Helsingin yliopistossa. Hän oli Suomen Akatemian tutkimusassistentti vuosina 1981–1983, nuorempi tutkija 1984–1986 ja vanhempi tutkija 1987–1990. Aejmelaeus oli Alexander von Humboldt -säätiön stipendiaattina vierailevana tutkijana Göttingenin yliopistossa vuosina 1983–1984. Hän työskenteli vuosina 1986–1991 eksegetiikan lehtorina Helsingin yliopistossa ja toimitti Raamatun alkukielten ja eksegetiikan apulaisprofessuurien viransijaisuuksia 1986–1987 ja 1990–1991.


title: Anneli Aejmelaeus

text: Vuosina 1991–2009 Aejmelaeus toimi saksalaisen Göttingenin yliopiston Vanhan testamentin ja Septuaginta-tutkimuksen professorina ja vuosina 1993–2000 Göttingenissä sijaitsevan Septuaginta-instituutin johtajana. Aejmelaeus johti Suomen Akatemian rahoittamaa Helsingin yliopiston Septuagintan tekstikritiikki -tutkimushanketta vuosina 2004–2006 ja 2009–2012. Aejmelaeus toimii ryhmänjohtajana Martti Nissisen luotsaamassa Suomen Akatemian huippuyksikössä "Pyhät tekstit ja traditiot muutoksessa". Hän on ollut Suomalaisen Tiedeakatemian jäsen vuodesta 1992.


title: Anneli Aejmelaeus

text: Aejmelaeus on laatinut ensimmäisen ja ainoan suomenkielisen Vanhan testamentin heprean oppikirjan "Täyttä hepreaa" (1. laitos 1991, 4. korjattu laitos 2007). Oppikirjan uusin versio "Ihan täyttä hepreaa" julkaistiin Aejmelaeuksen lisäksi yhteistyössä useamman tutkijan voimin.


title: Anneli Aejmelaeus

text: Anneli Aejmelauksen puoliso on eksegetiikan emeritusprofessori Lars Aejmelaeus.


title: PTO

text: Lyhenne PTO voi tarkoittaa ainakin seuraavia:


title: Arnold Majewski

text: Karl Arnold Woldemar Majewski (29. marraskuuta 1892, Tallinna – 10. lokakuuta 1942, Rukajärvi) oli suomalainen everstiluutnantti. Hän oli tunnettu, värikäs persoona ja monien kaskujen kohde. Majewskin vanhemmat olivat Suomessa puolalaiseen sotilassukuun syntynyt everstiluutnantti Alexander Majewski ja suomalainen Irene Hellman. Majewski pääsi ylioppilaaksi 1912 Turun ruotsalaisesta reaalilyseosta ja oleskeli sitten Pietarissa. Hänen puolisonsa Helga Sonck-Majewski kuoli 12. maaliskuuta 2015 Porvoossa (synt. 26. joulukuuta 1916 Tallinnassa).


title: Arnold Majewski

text: Majewski osallistui Suomen sisällissotaan vapaaehtoisena Karjalan Armeijakuntaan kuuluneessa Yrjö Elfvengrenin komentamassa 1. rykmentissä ratsumiehenä, mutta sodan loppupuolella jo eskadroonanpäällikkönä. Hän taisteli mm. Viipurissa, Terijoella ja Raudussa.


title: Arnold Majewski

text: Sodan jälkeen Majewski suoritti ratsuväen päällystökurssin Joensuussa ja hänestä tuli kesäkuussa 1918 reservin kornetti. Kadettikoulun käytyään Majewskista tuli 1920 vakinaisen väen kornetti ja sen jälkeen luutnantti. Majewski palveli 1920- ja 1930-luvuilla Hämeen ratsurykmentissä Lappeenrannassa. Hänestä tuli eskadroonan päällikkö 1926, ratsumestari 1927 ja hän suoritti Taistelukoulun komppanianpäällikkökurssin 1929. "Mäskin" lempinimellä tunnettu Majewski oli jo tällöin kuuluisa boheemeista elämäntavoistaan ja reippaasta juhlimisesta vapaa-aikoinaan.


title: Arnold Majewski

text: Talvisodan alkuvaiheessa Majewski oli Kevyt osasto 12:n eskadroonan päällikkönä Kollaan rintamalla. Tammikuun puolivälissä 1940 hänestä tuli JR 34:n 1. pataljoonan komentaja. Majewski haavoittui 28. helmikuuta kranaatinsirpaleista Uomaan Prokkosenmäellä.


title: Arnold Majewski

text: Jatkosodan alkaessa majuriksi ylennyt Majewski oli 1. pataljoonan komentajana JR 10:ssä joka hyökkäsi Repolan ja Rukajärven suunnassa. Tammikuussa 1942 hän johti sissiretkeä Muurmannin radalle. Retkeen osallistui 1 600 miestä ja 250 hevosta ja sen aikana tuhottiin Mai Guban asema-alue sekä rikottiin rataa noin kymmenen kilometrin matkalla. Retken tarkoituksena oli häiritä venäläisten hyökkäystoimia Maaselän kannaksella. Retken alkaessa Majewski antoi seuraavan kuuluisaksi tulleen yhteenvedon tehtävästä alaisilleen:


title: Arnold Majewski

text: Majewski ylennettiin everstiluutanantiksi huhtikuussa 1942. Hän oli mennyt syyskuussa 1941 naimisiin lottana palvelleen farmaseutti Helga Sonckin kanssa.


title: Arnold Majewski

text: Majewski kaatui 10. lokakuuta 1942 Peukaloniemessä ollessaan esittelemässä TK-miehille pataljoonansa asemia etulinjassa sen jälkeen kun suomalaiset olivat torjuneet venäläisten pataljoonan voimin tekemän hyökkäyksen. Majewski joutui vihollisen kaatuneita laskiessaan tarkka-ampujan uhriksi kurkittuaan varomattomasti juoksuhaudan etupenkan yli. Hänet on haudattu sukuhautaan Turun hautausmaalle.


title: Liputtajat

text: Liputtajat ("Parotia") on paratiisilintujen heimoon kuuluva lintusuku. Sukuu kuuluu 6 lajia.


title: Judo kesäolympialaisissa 1988

text: Soulin kesäolympialaisissa 1988 kilpailtiin judossa seitsemässä eri painoluokassa. Edellisissä olympialaisissa käytössä ollut avoin sarja karsittiin pois. Naisten judo esiintyi näytöslajina ensimmäisen kerran olympialaisissa. Ensimmäistä kertaa judon olympiahistoriassa Japanin ei onnistunut voittaa mitalitaulukkoa, vaan maa sijoittui kolmanneksi Etelä-Korean ja Puolan jälkeen.


title: Judo kesäolympialaisissa 1988

text: Itävallan Peter Seisenbacherista ja Japanin Hitoshi Saitosta tuli näissä kisoissa historian ensimmäiset kaksinkertaiset judon olympiakultamitalistit.


title: Oscar del calcio

text: Oscar del calcio on palkintogaala, jossa Italian jalkapallon pelaajayhdistys AIC palkitsee maan pääsarjan Serie A:n vuoden parhaat.


title: Pyhäjärvi Ul:n vaakuna

text: Pyhäjärvi Ul:n vaakuna on kunnan nimestä aiheensa saanut puhuva vaakuna. Vaakunan vene viittaa epäsuorasti sanaan 'järvi' ja siitä nouseva risti sanaan 'pyhä'.


title: Pyhäjärvi Ul:n vaakuna

text: Vaakunan selitys on ”sinisessä kentässä vene, josta nousee apilaristi; molemmat kultaa”. Vaakunan on suunnitellut Gustaf von Numers, ja se vahvistettiin käyttöön 15. lokakuuta 1956. Vaakuna muuttui epäviralliseksi 1969, kun Pyhäjärvi Ul liitettiin Karkkilan kuntaan.


title: Boris ja Gleb

text: Marttyyrit Boris ja Gleb (muinaiskirkkoslaaviksi Борисъ, Глѣбъ; ; ; ; ristimänimet Roman ja David; k. 24. heinäkuuta 1015 ja 5. syyskuuta 1015) olivat ensimmäiset kanonisoidut venäläiset ortodoksisen kirkon pyhimykset.


title: Boris ja Gleb

text: Tiedot Boriksesta ja Glebistä perustuvat Nestorin kronikkaan ja kahteen 1000-luvun pyhimyskertomukseen. Niiden mukaan heidän isänsä oli Kiovan suuriruhtinas Vladimir I (”pyhä apostolien vertainen Vladimir Kiovalainen”) ja äitinsä nimeltä tuntematon Volgan bolgaari. Nykyään oletetaan kuitenkin, että veljeksillä oli eri äidit. Boris hallitsi Rostovia ja oli oletettavasti isänsä suuriruhtinaan kruununperijä. Alaikäinen Gleb puolestaan hallitsi kauempana idässä sijaitsevaa Muromia.


title: Boris ja Gleb

text: Nestorin kronikan mukaan Vladimir I:n vallanperimyskamppailuissa Borisin ja Glebin surmautti heidän velipuolensa Svjatopolk I. Boris löydettiin puukotettuna teltastaan ja vietiin vielä elossa Kiovaan, mutta varjagit päästivät hänet peitseniskulla kärsimyksistään. Kun Gleb oli matkalla Kiovaan kuolevan isänsä luo, hänen kurkkunsa puolestaan katkaisi keittöveitsellä hänen oma kokkinsa.


title: Boris ja Gleb

text: Näiden murhien jälkeen Svjatopolkista tuli suuriruhtinas, kunnes hän puolestaan joutui velipuolensa Jaroslavin karkottamaksi; tästä teosta Jaroslav sai lisänimen Viisas.


title: Boris ja Gleb

text: Boriksen ja Glebin kanonisointi pantiin alulle luultavasti jo Jaroslavin aikana. Lopullisesti heidät julistettiin ensimmäisiksi itäslaavilaisiksi pyhimyksiksi ilmeisesti vuonna 1071, ja heidän luunsa siirettiin pyhän Basileoksen kirkkoon Kiovan Vyšhorodissa. Ortodoksisessa pyhmiyskalenterissa marttyyriveljesten muistopäivä on 24. heinäkuuta. Vuonna 1724 paavi Benedictus XIII tunnusti heidät myös roomalais-katolisen kirkon pyhimyksiksi; muistopäivä on 2. toukokuuta.


title: Boris ja Gleb

text: Molemmat pyhimyskertomukset sisältävät myös on lukuisia yksityiskohtia, joita kuitenkaan ei tule käsittää kirjaimellisesti. Myös skandinaavinen Eymundin saaga kertoo Boriksen murhasta, mutta sanoo syylliseksi Svjatopolkin sijaan Jaroslavin.


title: Beethoven (animaatiosarja)

text: Beethoven on yhdysvaltalainen vuonna 1994 valmistunut 26-osainen animaatiosarja. Sarja perustuu elokuvista tuttuun berhandilaiskoiraan Beethoveniin.


title: Beethoven (animaatiosarja)

text: Suomessa sarjan jaksoja on esittänyt MTV3-kanava. Jaksoja on julkaistu myös VHS-kasetteina.


title: Hitoshi Saitō

text: Hitoshi Saitō (, 2. tammikuuta 1961 Aomori – 20. tammikuuta 2015 Higashi-Ōsaka) oli japanilainen judoka, kaksinkertainen olympiavoittaja ja maailmanmestari.


title: Hitoshi Saitō

text: Saitō voitti ensimmäisen olympiakultansa Los Angelesin kisoista 1984 ja onnistui uusimaan voittonsa Soulissa 1988. Soulissa Saitōlla oli kovat paineet, sillä judon mahtimaana tunnettu Japani ei ollut vielä ennen Saitōn voittoa saavuttanut yhtään kultamitalia, ja Saitōn luokka oli viimeinen mahdollisuus. Saitō kuitenkin onnistui, ja japanilaiset saivat huokaista helpotuksesta.


title: Hitoshi Saitō

text: MM-tasolla Saitō voitti kultaa Moskovasta 1983 ja hopeaa Soulista 1985. Soulin kisojen finaalissa Saitō hävisi Etelä-Korean Cho Yong-Chulille hänen käsivartensa mentyä sijoiltaan Chon lukko-otteessa. Aasian kisoissa Saitō voitti 1986, jälleen Soulissa. Aasian-mestaruuden hän voitti kaksi kertaa yli 95-kiloisissa.


title: Hitoshi Saitō

text: Saitō kuoli syöpään 54-vuotiaana.


title: Kari Arkivuo

text: Kari Arkivuo (23. kesäkuuta 1983 Lahti) suomalainen jalkapalloilija, joka edustaa Allsvenskanissa pelaavaa BK Häckeniä ja Suomen A-maajoukkuetta. Hän on pelipaikaltaan vasen laitapuolustaja, mutta kykenee pelaamaan myös oikealla.


title: Kari Arkivuo

text: Lahdessa syntynyt Arkivuo on FC Kuusysin kasvatti ja hän siirtyi seurasta myöhemmin FC Lahteen. Hän pelasi ensimmäisen liigaottelunsa FC Lahdessa 3. toukokuuta 2001 Interiä vastaan 17-vuotiaana. Arkivuo pelasi debyyttikaudellaan 2001 Veikkausliigassa neljä ottelua, joissa hän teki yhden maalin. Hänet lainattiin samana vuonna FC Pallo-Lahteen, jossa hän teki 11 ottelussa neljä maalia. Yhteensä Arkivuo on pelannut Lahdessa 101 Veikkausliiga-ottelua, joissa hän on tehnyt 12 maalia.